Q=6	C=2	SS=1	LS=4	PS=0	DC=0	LC=0	SD=0	BS=5	G0=48	G1=43	G2=32	DLID=az_RU	BODY=Nur-az.com - Мәһәррәмлик дөнәминә һазырлыг етүдләри: нәјә фикир верәк?\n06 Апрел 2020\n11 Шәбан 1441\n18 Фәрвәрдин 1399\nМәһәррәмлик дөнәминә һазырлыг етүдләри: нәјә фикир верәк?\nМәһәррәм-сәфәр әјјамына сајылы ҝүнләр галыб. Кәрбәла мәктәбини, бу мәктәбин фәдакарлыг вә шүҹаәт, һәгиги Илаһи хидмәт дәрсләрини камил сурәтдә өјрәнмәк үчүн, Имам Һүсејнин (ә) вә пак сәһабәләринин һансы амаллар јолунда һәјатларыны гурбан вермәләрини билмәкдән әлавә, бу руһи һаләтә неҹә јетишмәкләрини дә тәһлил етмәк чох мүһүмдүр.\nМүәјјән етмәк ҝәрәкдир ки, Ашура гәһрәманларынын бу ҹүр јүксәк камиллик зирвәсинә чатмасына мәһз һансы кејфијјәтләрин мөвҹудлуғу ҝәтириб чыхармышдыр.\nӘлдә олуна билән категорија\nИстәр Имам Һүсејнин (ә) мүбарәк шәхсијјәтини, истәрсә дә Кәрбәла мејданында Рәббләринә хидмәт етмәк арзусундан гәлбләри шөләләнән сәһабәләринин әзиз шәхсијјәтләрини тәһлил етдикдә, ҝөрүрүк ки, онларын һәр бириндә ән хејирли, ән лазымлы, инсанын һәм дүнја, һәм ахирәт һәјаты үчүн сон дәрәҹәдә мүһүм олан кејфијјәтләр мөвҹуддур.\nБурада јенилмәзлик, принсипиаллыг, шүҹаәт, фәдакарлыг, рәһимлилик, шәфгәт, меһрибанлыг, риггәт, гәлби зәнҝинлик вә диҝәр инсаны инсан едән кејфијјәтләри ҝөрүрүк. Лакин бунларын әсасында бир кејфијјәт дурур ки, онун мөвҹудијјәти диҝәр хүсусијјәтләрин тутумуну, маһијјәтини, дәрәҹәсини мүәјјән едир. Бу кејфијјәтин ады - тәгвадыр.\nМәһз бу кејфијјәт Кәрбәла вагиәсинин әзиз сималарынын артыг 1400 илдир ки, гәһрәманлыг вә фәдакарлыг нүмунәси кими тәрәннүм едилмәсинә сәбәб олмушдур. Чүнки тәгва кејфијјәти инсанда ихласы - јалныз Аллаһа хатир ҝөзәл әмәлләр јеринә јетирмәји вә һәр бир ријадан, сахталыгдан, гејри-сәмимиликдән пак олан бир гәлблә Илаһи дәрҝаһда инсанлыг миссијасыны јеринә јетирмәји мүәјјәнләшдирир.\nБәс бу ҝөзәл кејфијјәт олан тәгва, инсанын гәлбиндә неҹә јер алыр? Исламын бу мәсәләдә мөвгеји беләдир ки, бу, әлдә олуна билән бир категоријадыр. Бу, инсан ирадәсинин мәһсулудур - һәм әлдә етмә мәрһәләси, һәм дә горунуб сахланылмасы мәрһәләси инсанын ирадәви сечиминин нәтиҹәсидир. Һәр ан инсандан диггәт тәләб едән, фикринин өзүндә, өз дурумунда олмасыны тәләб едән бир категоријадыр тәгва.\nТәгваны горујан, давамлы едән, системли бир кејфијјәтә чевирән, онун әлдән ҝетмәмәсинә сәбәб олан мүһүм амилләри арашдырсаг, ҝөрәрик ки, 2 мүһүм мәсәлә вар ки, онлара риајәт етдикдә, инсанын гәлбиндә тәгва даими бир һаләтә чеврилир. Инсан бунлара саһиб чыхдыгда архајын ола биләр ки, тәгваны итирмәјәҹәкдир, горујаҹагдыр, инкшаф етдирәҹәкдир.\nБиринҹи горујуҹу кејфијјәт\nБу горујуҹу кејфијјәтләрдән биринҹиси - ҝүнаһдан чәкинмәкдир. Инсан әҝәр тәгва әлдә етмәк истәјирсә, бу кејфијјәти горумағы вә итирмәмәји арзулајырса, илк олараг ҝүнаһ етмәмәјә диггәт јетирмәк лазымдыр. Тәгва истәји илә ҝүнаһдан чәкинмәмәк бир араја сығмыр. Бунлар бир-бирини истисна едән һаллардыр.\nБизим топлум үчүн бунун анламы хүсусилә әһәмијјәтлидир. Јајылмыш мәсәләдир, дејирләр "инсанда әсас одур ки, гәлби тәмиз олсун". Доғрудур, гәлбитәмизлик әсас кејфијјәтдир, амма унутмамаг ҝәрәкдир ки, һәмин гәлбитәмизлик мәһз елә ҝүнаһдан горунмагла әмәлә ҝәлир. Ҝүнаһдан горунмаг - һеч нә илә әвәз олуна билинмәјән бир кејфијјәтдир.\nБәзән ләнәтлик иблис ҝүнаһы тәрк етмәји, ҝүнаһдан горунмағы инсана чәтин ҝөстәрә билир. Инсан дејир ки, бәс филан ишимдән неҹә чәкиним, филан ишә артыг вәрдиш етмишәм. Иблис ләнәтлик инсана тәлгин едир ки, онсуз да хејри јохдур, ҝуја ҝүнаһдан пәһриз етмәк чох мүшкүл бир ишдир.\nГәтијјән белә дејилдир! Исламын јанашмасы бирмәналыдыр: инсан ирадәви варлыгдыр, она сечим габилијјәти верилиб вә ән мүһүмү - дүзҝүн сечим етмәк үчүн кифајәт гәдәр мәлумат верилмишдир. Инсан ирадәсини топарлаја биләр вә ҝүнаһы билмәррә тәрк едә биләр.\nБурада мүһүм јери тәфәккүр просеси тутур. Мәһз тәфәккүр едән инсан ҝүнаһын ејбәҹәрлијини, онун регрессив маһијјәтини дәрк едә биләр вә әглән бундан имтина едә биләр. Инсан әввәл бир мүддәт ҝүнаһсыз јашамағы өјрәнир, сонра бу мүддәт узаныр вә беләликлә, ҝүнаһдан чәкинмәк онун ана кејфијјәтләриндән биринә чеврилир.\nБурада әсас көмәкчи васитә - тәфәккүрлә јанашы, инсанын диггәтли олмасыдыр. Инсан сөјүш сөјмәмәсинә, јалан данышмамасына, бөһтан, ифтира атмамасына, јалтаглыг, ријакарлыг етмәмәсинә, гәддарлыға, хәсислијә, тәкәббүрлүјә јол вермәмәсинә вә диҝәр хәбис хисләтләрә јан алмамасына нәзарәт едирсә, нәтиҹәдә бу вә диҝәр мәнфиликләр ондан узаглашар.\nҺәр бир ишдә беләдир. Инсан јемәјә башламаздан өнҹә, гаршысындакы гиданын мәнбәји барәдә дүшүнмәлидир. Јемәји киминсә һаггыны басмаг, рүшвәт алмаг, алчаглыг етмәклә әлдә едилиб, јохса Аллаһын мәгбул гәрар вердији дүзҝүн јолла? Һалалдырмы? Өһдәсиндә олан диҝәр инсанлар аҹ галмырлармы? Киминсә һаггыны зај етмәјибми?\nҜејиминдә дә, динләдијиндә дә, бахдығында да, үнсијјәт етдијиндә дә, диҝәр ҝүндәлик мәсәләләрдә дә ејнилә диггәтли олмаг ҝәрәкдир. Инсан бу мәсәләләрә диггәт јетирдикдә, бир мүддәт сонра ҝүнаһдан чәкинмә артыг онун үчүн вәрдиш һалына ҝәлир.\nӘслиндә дурумуна диггәт јетирмәк мөвзусу инсан үчүн јени дејилдир: инсанларын мүтләг әксәријјәти ҝејимләринә хүсуси диггәт јетирирләр - инсанлар өз зөвгләринә вә һәјат тәрзләринә ујғун ҝејинмәјә чалышыр, сач дүзүмләринә фикир верирләр вә с. Вә инсан неҹә заһиринә диггәт јетирирсә, еләҹә дә дахилинә диггәт јетирмәли, гәбул етдији гидаја, алдығы мәлумата, бахдығы ҝөрүнтүјә, сәсләндирдијинә фикир вермәлидир.\nГорујуҹу кејфијјәтләрдән икинҹиси\nГорујуҹу һесаб едилән, тәгваны шәртләндирән икинҹи кејфијјәт - итаәтдир. Бу мөвзунун өзәллији ондадыр ки, итаәт инсаны беһиштә дә апара биләр, ҹәһәннәмә дә. Әҝәр залыма, зүлмә итаәт - инсаны мәзлум дурума ҝәтириб онун өзүнү дә, јашадығы топлуму да тәнәззүлә апарыб, нәтиҹәдә мәнәви вә бәзән дә физики мәһвә сүрүкләјирсә, камала, камиллијә итаәт, Уҹа Аллаһа вә онун јолуна апаран Пејғәмбәр вә Имамлара (ә) итаәт - инсаны руһи јүксәлишә, интибаһа, инкишафа апарыр.\nДинимиз кимә итаәт етмәли вә кимә итаәт етмәмәли мөвзусуна кифајәт гәдәр ҝениш јер ајырмыш, бу мәсәләләри чох мүһүм һесаб етмишдир. Мисал үчүн, "Али-Имран" сурәсинин 132-ҹи ајәсиндә билдирилир: "Аллаһа вә Онун пејғәмбәринә итаәт единиз ки, рәһм олунасыныз".\nҜөрдүјүмүз кими, мүбарәк ајәдә инсанын кимә итаәт етмәли олдуғу ҝөстәрилир, итаәтин һансы һәдәфә доғру апардығы вә инсанын нә әлдә едәҹәји ҝөстәрилир. Аллаһа вә Пејғәмбәрә (с) итаәт етмәк - инсанын камала ҹан атмасы, ҝөзәлликләри севиб чиркинликләрә нифрәт етмәси демәкдир. Вә бу јолун сону - Илаһи рәһмәтә говушмагдыр, әбәди сәадәтдә гәрг олунмагдыр. Әкси исә - инсанын ејбәҹәрлијә мејил етмәси вә һәгиги ҝөзәлликләрә исә икраһла јанашмасыдыр. Белә јолун исә нәтиҹәси - тәнәззүлдүр, өзүнә вә диҝәрләринә зүлм етмәкдир, Илаһи гәзәбдир.\nИнсан һәр ан, һәр дәгигә әслиндә белә сечим едир: ҝөзәллик вә ејбәҹәрлик арасында, Аллаһа итаәт вә Аллаһа гијам, асилик арасында. Кимә итаәт етмәк мәсәләси "Ниса" сурәсинин 59-ҹу ајәсиндә бир гәдәр дә ачыгланыр: "Еј иман ҝәтирәнләр! Аллаһа, Онун пејғәмбәринә вә өз әмр саһибләринизә итаәт един!".\nБәс "әмр саһибләри" дедикдә, Аләмләрин Рәбби кимләри нәзәрдә тутмушдур? Ајә назил олдуғу заман, Һәзрәт Рәсулуллаһ (с) бу мөвзуја дәгиг вә бирмәналы ајдынлыг ҝәтирмишдир. Шәрафәтли сәһабәләрдән олан Ҹабирин "Ја Рәсулулллаһ! "Әмр саһибләри кимләрдир?" суалынын ҹавабында Рәсули-Әкрәм (с) Һәзрәт Әлинин (ә) вә диҝәр 11 Имамын (ә) адларыны бирҹә-бирҹә садаламышдыр.\nБу инсанлара итаәт - маһијјәтҹә Аллаһа итаәт демәкдир, чүнки онлар јалныз Аллаһын дедијини инсанлара тәблиғ едир вә камиллик јолуна дәвәт едирләр.\nБеләликлә, о һалда ниҹат вә сәадәт вар ки, нә вахт инсанда ҝөстәрилән ики мүһүм ҹәһәтин ҹәмләшмәси мүшаһидә едилир: ҝүнаһдан чәкинмәк вә Илаһи итаәт. Бунлар бир-бирини тамамлајан вә инсанын тәгва дурумуну камилләшдирән ҹәһәтләрдир.\nИтаәт - гурби-Илаһијә, Аллаһа сон дәрәҹәдә јахын олмаға апаран ән гыса вә сәмәрәли јолдур. Һәзрәт Пејғәмбәрдән (с) нәгл едирдәр: лАллаһ јанында олан мәгама итаәтдән башга һеч бир шејлә чатмаг олмаз».\nҜөрдүјүмүз кими, мүбарәк һәдисдә итаәтин фәлсәфәси ачыгланыр. Инсанын Аллаһа итаәт дурумунда олмасы нә демәкдир? Аллаһын разылығы олдуғу ишләри етмәк вә Аллаһын гәзәбинә сәбәб олан ишләрдән чәкинмәк. Динимиз бәлли едир ки, мәһз беллә јолла руһи-мәнәви зәнҝинлијә јетишмәк, Аллаһ Тәала јанында јүксәк мәгама саһиб олмаг мүмкүндүр.\nДиҝәр мәнбәләрдә, итәаәтин инсан дурумунун дүрүстлүјүнү тәмин едән васитә кими тәгдиматыны ҝөрүрүк. Һәзрәт Әлидән (ә) нәгл едирләр: "Аллаһа итаәт - һәр дүзҝүнлүјүн ачары вә һәр бир фәсадын ислаһ сәбәбидир".\nРәһмәт мөвзусу илә итаәт мөвзусунун һәмаһәнҝлијини Һәзрәт Әлидән (ә) нәгл едилән диҝәр мүбарәк һәдисдә дә ҝөрүрүк: лАллаһын рәһмәтинә һамыдан чох лајиг олан инсан - Она һамыдан чох итаәт едәндир».\nДинимиз итаәтин һүдудларыны вә һәдәфини бирмәналы ҝөстәрәрәк, Аллаһдан сапдыран јола гәдәм гојмағы, Илаһи дәјәрләрә сајғы ҝөстәрмәјән инсанлара итаәт етмәји јолверилмәз сајыр. Һәзрәт Әлидән (ә) бу мөвзуда нәгл едирләр: "Мәхлуга итаәт едиб, Јарадана итаәтсизлик ҝөстәрәнин дини јохдур".\nҜөрдүјүмүз кими, Аллаһа аси олан шәхсә итаәти, динимиз динсизлик, күфр кими гијмәтләндирир. Дини олан шәхс һеч заман елә инсана гулаг асмаз ки, бунун нәтиҹәсиндә Илаһи јолдан сапмыш олсун.\nДиҝәр бир һәдисдә Имам Әли (ә) инсанлары ирадәсиз шәхсләрә итаәт етмәјин фәсадлары барәдә хәбәрдар едир: "Ирадәси олмајан бир зәифә итаәт едән кимсә, һагг-һүгугуну зај едәр".\nҺәр бир заман үчүн актуал проблемдир. Ирадәсиз, нәфсләринин өһдәсиндән ҝәлә билмәјән шәхсә итаәт етмәк - инсанын өз һагларыны итирмәсинә, шәхсијјәт вә ләјагәтинин арадан ҝетмәсинә сәбәб олар.\nРәсули-Әкрәмдән (с) нәгл едилән һәдисдә исә мәнсәб вә вәзифә саһибини разы салмаг хатиринә Аллаһын јолундан сапанларын аҹы агибәти барәдә хәбәрдарлыг едилир: "Һәр ким ки, Аллаһы наразы едән бир иши ҝөрмәклә һансыса рәһбәри разы салса, Аллаһын дининдән чыхмышдыр".\nЈараданын әмри вә јаранмышларын наразылығы\nМөвзунун давамында ҹәмијјәт үчүн чох актуал олан диҝәр бир проблемә тохунаг. Имам Әлијјән-Нәгидән (ә) чатдырылан һәдисдә инсанын ҝөрдүјү дүзҝүн әмәлләрин бир чохларында наразылыг јаратмасы мәсәләси ишыгландырылыр. Бәзән елә олур ки, инсанын әдаләтсизлијә, коррупсијаја, рүшвәтә гаршы дөзүмсүзлүјүнү, рәзилликләрә, шәхсијјәтсизликләрә гаршы мөвге сәрҝиләмәсини деформасијаја уғрамыш иҹтимаи рәј нараһатлыгла гаршылајыр. Динимиз белә һалларда инсаны ҝениш дүшүнмәјә, јаранышын фәлсәфәсинә вармаға, инсан олараг өз тәклифинә әмәл етмәјә чағырыр. Беләликлә, 10-ҹу Имам Һәзрәт Әлијјән-Нәгидән (ә) нәгл едилән һәдисдә дејилир: "Јараданын әмринә итаәт едән инсан, јаранмышларын гәзәб вә наразылығындан горхмаз".\nБеләликлә, Кәрбәла сәһнәсиндә јер алан мисилсиз гәһрәманлыг - јүксәк әхлаги-мәнәви дәјәрләрин бир тәзаһүрүдүр. Тәгва кими һәгиги бәндәјә ујғун олан кејфијјәтин мејвәсидир бу гәһрәманлыг. Ҝүнаһы ијрәнҹ билиб, ҝөзәллијә, камала ҹан атмағын, јалныз Мүтләг Камиллијә итаәтин, тапынмағын мәһсулудур бу шүҹаәт. Өзү дә ани, емосионал бир сычрајыш дејилдир, һәјати принсипләрин, Илаһи дәјәрләрин јашадылмасы амалына хидмәтин мәнтиги давамыдыр бу фәдакарлыг. Дәрин етигадын, јенилмәз иманын абидәсидир бу. Аллаһ Тәала ҹәми инсанлара бу нәҹиб нүмунәләрдән ибрәт ҝөтүрәрәк, камала јетишмәји нәсиб етсин!\nАллаһым, бизләри дүнја вә ахирәтдә Һәзрәт Пејғәмбәр (с) вә Әһли-Бејтлә (ә) бирҝә гәрар вер!\nАллаһым, үммәтин гаршысында дуран проблемләрин һәллини, хәстәләрин шәфа тапмасыны, јохсуллуг вә еһтијаҹын арадан ҝетмәсини, ишғал алтында олан торпагларын, илк нөвбәдә Гарабағ вә Гүдсүн азад олунмасыны, әсирләрин азад олмасыны нәсиб ет!\nАллаһым, 12-ҹи Имам Һәзрәт Меһди Саһиб-әз-Заманын (ә.ф) тезликлә зүһур етмәсини инајәт ет! Амин!\n761 дәфә бахылыб


Q=0	C=0	SS=0	LS=0	PS=0	DC=0	LC=0	SD=0	BS=1	G0=100	G1=72	G2=29	DLID=az_RU	BODY=ДӨРДҮНҸҮ ФӘСИЛ Ајәтуллаһ Беһҹәтин кәрамәтләри\nСәһлә мәсҹидиндә нурун мүшаһидәси\nЈуху һалында суалын ҹавабы\nҺәдијјә саһибини танымаг\nДуанызда исрар един\nАјәтуллаһ Беһҹәтин кәрамәтләри\nНамазда руһун тәҹәррүдү\nАјәтуллаһ Сејјид Әли Гази, Шејх Мәһәммәд Ҹавад Әнсари Һәмәдани вә рәһмәтлик Һәддад кими бөјүк шәхсијјәтләрин шаҝирди олмуш вә бурада адынын чәкилмәсинә разы олмајан Нәҹәф елми-дини һөвзәсинин мүҹтәһидләриндән бири белә нәгл едир: “1939-ҹу илдә бир груп адам–Шејх Мәһәммәд Аға Теһрани, Ајәтуллаһ Нәсруллаһ Мустәнбит, Ајәтуллаһ Мирзә Әли Һәмәдани, Ајәтуллаһ Сејјид Һәсән Шалуј, Ајәтуллаһ Беһҹәт, Мәшһәди Һәсән адлы бир таҹир вә мән Нәҹәфдән Кәрбәлаја пијада јола дүшдүк. О вахтлар һамымыз ҹаван идик вә һәтта Ајәтуллаһ Беһҹәт һәлә евләнмәмишди. Шам вә хифтән намазларыны “Сәһлә” мәсҹидиндә гылыб Кәрбәлаја јолландыг. Сүбһ азанына јахын “Мүсәлла” дејилән мәнтәгәјә чатдыг вә һамылыгла сүбһ намазыны Беһҹәтә игтида етдик. Аға Беһҹәт намазда “Гәдр” сурәсини охуду. Мән ҹамаат намазында икинҹи сырада дурмушдум. Бир анлыг онун руһунун тәҹәррүд һалыны мүшаһидә етдим. Беһҹәтин руһу габагда дуруб “Гәдр” сурәсини охујурду вә онун бәдәни исә руһуна игтида едирди. Биз бу кәрамәти сәфәрдә олдуғумуз вахт Беһҹәтдә мүшаһидә етдик. Амма о өзү сәфәр боју чох сакит һалда зикр демәјә мәшғул иди.1\nАјәтуллаһ Һаҹы Шејх Аббас Һатиф Гучани бујурур: “Ајәтуллаһ Беһҹәт әксәр һалларда мәсҹиддә намаз гылар, чох вахт ҝеҹәләр сүбһә гәдәр ојаг галыб ибадәтлә мәшғул оларды.\nБир дәфә јенә ҝеҹә јарысы мәсҹиддә олдуғу вахт дәстәмазыны тәзәләмәјә еһтијаҹ дујур. О һеч вахт мәсҹиддә чыраг јандырмаз вә гаранлыгда ибадәт едәрди. Дәстәмз алмаг үчүн мәсҹиддән чыхыб су башына ҝедир. Бирдән бу гаранлыг зүлмәт ичиндә онда азаҹыг горху һисси јараныр. Онда бу горху јаранан вахт, бирдән ҝөзү өнүндә чыраға бәнзәр бир нур пејда олур. Бу нур онун өнүндә һәрәкәт едир вә јолу ишыгландырыр. Беһҹәт дәстәмаз алыб гајыдана кими бу нур онунла ҝедирди. Амма о, мәсҹиддә ибадәт јеринә чатанда һәмин нур (ишыг) јох олду.1\nАјәтуллаһ Мәһәммәд Тәги Беһҹәт мисилсиз ариф рәһмәтлик Мирзә Әли Аға Гази Тәбризинин мәшһур шаҝирдләриндән олмушдур. Нәҹәф-Әшрәфдә тәһсил алдығы вахтларда онда гәрибә мүкашифә вә гејби һаллар баш верәрди. Елә тәләбәлик илләриндә сүкут вә мүрагибәнин ән јүксәк мәгамына наил олмушдур.\nСејјид Әли Аға Газинин ҹанишини вә һал-һазырда Нәҹәф-Әшрәфдә јашајан Шејх Аббас Гучани дејирди: Шејх Мәһәммәд Тәги Беһҹәт фигһ вә үсул дәрсләрини Компани ләгәбијлә мәшһур олан Шејх Мәһәммәд Һүсејн Исфаһанинин јанында өјрәнмишдир. Беһҹәт дәрсдән һүҹрәсинә гајыданда дәрсә аид бә`зи суаллары олан тәләбәләр онун јанына ҝедиб суалларына ҹаваб алардылар. Әксәр һалларда өз һүҹрәсиндә јухуда олдуғу вахт тәләбәләр она суал верәр вә о да ајыг вахты олдуғу кими чох ајдын вә ганеедиҹи ҹаваблар верәрди. Амма јухудан ајылан заман она бу барәдә данышанда дејәрди: “Сизин бу дедикләриниз һаггында һеч бир шеј јадымда дејил.”1\nБизим устадымыз һәмишә дејәрди: Арифләрин јанына ҝедәндә еһтијатлы олун. Чүнки онлар сизин батининизи ҝөрүрләр. Буна мисал олараг деди: Бир ҝүн бир гоҹа киши Беһҹәтин јанына ҝетмишди. Нәјә ҝөрәсә Беһҹәт она деди: “Ушаглыгдан индијә гәдәр һансы әмәлләри етдијини билмәк истәјирсәнми? Мән сәнин бүтүн әмәлләрини билирәм.”2\nТанынмыш әхлаг устадларындан бири Беһҹәтин сирләрдән хәбәрдар олмасы барәдә дејирди:\nМәним шаҝирдләримдән бири белә нәгл едир: Бир мүддәт оларды ки, гәнаәт едиб пулларымы топлајыр вә ара-сыра онлары сајырдым. Бир дәфә артыг пулларын чохалдығыны ҝөрүб онлары чамадана јығдым. Бир-нечә ҝүн сонра Беһҹәтин һүзуруна ҝетдим. Бизи ҝөрүб сөһбәтә башлады: “Бәли, бу дүнја бизи өзүнә елә бағлајыб ки, бурахмаг белә истәмир. Пулларымызы топлајыр, елә һеј сајырыг. Онларын чохалдығыны ҝөрәндә севинир вә сандыгчаја гојуруг.”\nБәли, хәлвәтдә етдијим ишләри ҝөрүбмүш кими һамысыны бир-бир сөјләјәрәк, мәни әмәлли-башлы тәнбеһ етди.\nЈүксәк вәзифәли дөвләт адамлары тез-тез Беһҹәтлә ҝөрүшәрдиләр. Бир ҝүн јенә дөвләт әмнијјәт адамларындан бири онунла ҝөрүшмәк үчүн габагҹадан вахт алмышды. Һәмин шәхс онунла ҝәлән бир-нечә нәфәрлә бирҝә интизар отағында отуруб Аға Беһҹәти ҝөзләјирди. Беһҹәт отаға дахил оланда јүксәк вәзифәли шәхсдән сорушду: “Сиз һаралысыныз?” Деди: Филан шәһәрдән. Беһҹәт јенидән сорушанда, һәмин шәхсин јанындакылар дедиләр: Теһранда ишләјир. Беһҹәт деди: “Өлкәдән хариҹдә?” Јенә о шәхсин достлары истеһза илә ҝүлүмсүнәрәк дедиләр: Бу адам Теһранда олур. Бирдән һәмин шәхс нә исә хатырлајыб деди: Американы дејирсиниз? Бәли, орада олмушам. Ајәтуллаһ Беһҹәт бујурду: “Мәним үчүн ҝөндәрдијин мәктуб вә һәдијјә һәлә дә дурур.” О шәхс чох тәәҹҹүблә деди: “Аға, он једди илдән сонра бу шеј һәлә дә јадыныздадыр! Мән о һәдијјәни тәләбә олдуғум вахтларда сизин үчүн ҝөндәрмишдим. Ахы бу неҹә ола биләр? Сиз ки, мәни бу вахта гәдәр ҝөрмәмисиниз? Онун јанындакы адамлар бу сөзләри ешидәндә, һејрәтә ҝәлир вә бу илаһи шәхс һаггындакы јанлыш фикирләриндән хәҹаләт чәкирләр.1\nҮрәји Аллаһ нуру илә ишыгланана, нечә илләр бундан әввәл баш вермиш һадисәни вә ја үзүнү ҝөрмәдији һәдијјә саһибини танымаг чәтин дејил.\nНәфси пак руһаниләрдән бири белә нәгл едир: Тәгрибән 1986-87-ҹи илләрдә ишләримдә бир проблем јаранды. Беһҹәтин һүзуруна ҝетдим. Мән һәлә бир сөз демәмишдим ки, Аға Беһҹәт проблемим һагда данышыб деди: “Ҝәл, ҝәл. Билирәм нә олуб.” Сонра “Хәсаисүл-Әиммә” китабындан хүсуси бир тапшырыг вериб, бујурду: “Иншаллаһ проблемин һәлл олар.”\nБу ишин үстүндән 2-3 ај кечди. Амма о иш дүзәлмәди. Бир ҝүн јухуда Беһҹәти ҝөрдүм ки, дејир: “Јорулмајын. Мән онун јухуда дедији кими едәндән сонра, ишләрим гајдасына дүшдү.1\nГәлбдән ҝәлән Аллаһ кәламы илдырыма бәнзәјир. Бу илдырым инсан варлығына од салараг, пасланмыш гәлбләри чиркинликләрдән тәмизләјир. Бөјүк шәхсијјәтләрдән бири бујурмушдур: Бир ҝүн достларла бирликдә Һәзрәт Әлинин (ә) һәрәминдә идик. Јорғун олдуғумуздан бир тәрәфдә отуруб сөһбәт едирдик. Елә бу вахт Ајәтуллаһ Беһҹәт дә һәрәмә дахил олду. Мәнә нә исә демәк истәдијини баша дүшүб она тәрәф ҝетдим. Беһҹәт јахынлашыб јавашҹа гулағыма пычылдады: “Биз бош јерә (ојнамаг үчүн) јаранмамышыг.”\nОнун бу кәламы санки бир од кими үрәјимә санҹылды. Бу ингилаби кәлам мәндә бөјүк бир дәјишиклијә вә һәгигәт далынҹа ҝетмәјимә сәбәб олду. Бунун нәтиҹәсиндә рәһмәтлик Аға Газинин дәрсләриндән бәһрәләнмәк мәнә нәсиб олду.2\nБелә рәвајәт олунур ки, һәзрәт Јәһја ушаг олдуғу вахт һәмјашыдлары она дејәрдиләр ки, ҝәл бирликдә ојнајаг. Кичик јашлы Јәһја дејәрмиш: “Һеч вахт. Анд олсун Аллаһа ки, биз ојнамаг үчүн хәлг олмамыш, Аллаһ тәрәфиндән тә`јин олунмуш бөјүк һәдәф үчүн јаранмышыг.” Амма Ајәтуллаһ Беһҹәтин бу сөзү дедији шәхс һәм ата, һәм дә ана тәрәфдән ики бөјүк мәрҹәи-тәглидин нәслиндән олан Ајәтуллаһ Сејјид Әбдүлкәрим Рәзәви Кәшмири иди. Ајәтуллаһ Кәшмири “Үрвәтул-вүсга” китабынын мүәллифи, Ајәтуллаһ-үзма Сејјид Мәһәммәд Казим Тәбатәбаи Јәздинин гызынын нәвәсидир. О, узун илләр “Куфә” мәсҹидиндә пишнәмаз олмушдур вә орада һамы ону “истихарәли Сејјид” кими таныјырды. Бу илаһи ариф һаггында белә бир әһвалат нәгл олунур ки, бир ҝүн шаҝирдләриндән бири ондан истихарә етмәсини хаһиш едәрди. Ајәтуллаһ Сејјид Мәһәммәд Казим Тәбатәбаи Јәзди (истихарәли Сејјид) тәсбеһлә истихарә едир. Шаҝирди ондан Гур`анла истихарә етмәсини хаһиш едәндә, Сејјид дејир: “Тәсбеһлә дә истихарә етсәм, ајәси мәним үчүн мүҹәссәм олур.”\nБир ҝүн Ајәтуллаһ Һәсәнзадә Амули устадларындан биринин гәбрини зијарәт етмәк үчүн онунла бирликдә гәбристанлыға ҝетмишди. Ајәтуллаһ Һәсәнзадә устадынын гәбринин кәнарында дурдуғу вахт, онун һарада вә неҹә олдуғуну ҝөрмәји арзулајыр. Ајәтуллаһ Кәшмири буну ешидәндә бир ишарә илә дејир: “Ҝәл бах.” Елә бу вахт Ајәтуллаһ Һәсәнзадә өзүнүн башга бир аләмдә олдуғуну һисс едир. О аләмдә олдуғу вахт устадыны чох хошһал вә јүксәк мәгамда ҝөрүр... Ајәтуллаһ Кәмшири “бәсдир”–дејән кими о, әввәлки һалына гајыдыр.\nҺаҹы Шејх Әһмәд Сибәвејһ дејирди: “Ајәтуллаһ Сејјид Әбдүлкәрим Кәшмири һәмишә ағлар һалда оларды. Мән рөвзә охудуғум вахт адәтән минбәрин арха тәрәфиндә отуруб Әли-бејтә (ә) ағлајарды. Ирана ҝәлмәмишдән габаг онун јанына ҝедиб истихарә етдирдим. Ајәтуллаһ Кәшмири деди: “Ҝедин Теһрана, һәр шеј јахшы олаҹаг.” Дедим ки, бәс ев ишини нејләјим? Кәшмири бујурду: “Сән ҝет Теһрана, ев ишин дә дүзәләҹәк.”\nДоғрудан да Ајәтуллаһ Кәшмири дејән кими олду. Теһрана ҝәлән кими ев ишим дә дүзәлди. Һал-һазырда да елә һәмин евдә јашајырам. Сонра Нәҹәфдәки евими сатыб, бурадакы евин пулуну өдәдим.\nШејх Мәһәммәд Тәги Әнсари Һәмәдани бујурмушдур: Имам Хомејни Нәҹәф-Әшрәфдә олдуғу вахтлар, онун оғлу Мустафа Хомејни Ајәтуллаһ Кәшмиринин хүсуси әхлаг дәрсләринә ҝедәрди. О өз устадындан Имам Хомејни үчүн чох данышарды. Имам бујурур: “Дедикләрин доғрудур, амма мән дәлил истәјирәм. Ҝет, Ајәтуллаһ Кәшмиријә де ки, мән филан тарихдә нә јуху ҝөрмүшәм?” Мустафа бунлары устадына әрз едәндә Ајәтуллаһ Кәшмири дејир: “Атана де ки, һәмин вахт јухуда рәһмәтә ҝетдијини ҝөрмүсән. Ҹәсәдини гәбрә гојанда башынын алтындакы бир даш сәнә әзијјәт едирди. Һәзрәт Әли (ә) ҝәлиб башынын алтындакы о дашы ҝөтүрдү.” Мустафа устадынын дедикләрини атасына данышыр. Имам Хомејни бујурур: “Тамамилә доғрудур. Инди исә ҝет ондан јухунун тә`бирини дә соруш.” Мустафа Хомејни јенә дә устадынын һүзуруна ҝәлиб атасынын сифаришини она чатдырыр. Ајәтуллаһ Кәшмири белә дејир: “Атана дејәрсән Нәҹәф сизин үчүн гәбир мисалындадыр. Һәмин даш ишләриниздә јаранан манеәләрдир ки, иншаллаһ һәзрәт Әлинин (ә) јардымы илә бу проблемләр һәлл олаҹаг. Ирана гајыдаҹаг вә мәгсәдинизә чатаҹагсыныз. Иранда да рәһмәтә ҝедәҹәксиниз.1\nАјәтуллаһ Кәшмири Беһҹәтин сөзүндән сонра әввәлҹә Ајәтуллаһ Гучанинин јанына ҝедир. О, Ајәтуллаһ Гучанинин вердији хүсуси тапшырыглара вә “Вадиүс-сәлам”да бә`зи ибадәтләрә әмәл едир. Аға Газинин өмрүнүн сон дөрд илини һәмишә јанында олар вә онун мә`нәви-әхлаги елминдән бәһрәләнмәјә чалышарды. Әлламә Гази рәһмәтә ҝедәндән сонра чох вахт онун мәзары үстә ҝедәр вә һәтта бә`зи ҝеҹәләр орада галарды.\nОндан “индијә гәдәр Имам Заманы ҝөрмүсүнүз”–дејә сорушанда бир сөз демәди. Сонра белә әрз етди: “Бир дәфә Вадиүс-сәламда оланда үч нурани шәхс мәнә јахынлашыб деди: “Сиздән дуа етмәнизи хашиһ едирик” вә бирдән гејб олдулар.\nАјәтуллаһ Кәшмири сүкут ихтијар етмәкдә харигүладә истедада малик иди. Өһдәсиндәки ваҹибата әмәл етмәкдән башга бир иш ҝөрмәзди.\nАјәтуллаһ Сејјид Әбдүлкәрим Рәзәви Кәшмири 1999-ҹу илдә әбәди дүнјаја говушараг һәгигәт сорағында оланларын гәлбләрини өз матәмилә јаса гәрг етди. О, һәзрәт Мә`сумәнин (ә) һәрәминдәки “Шәһид Мүтәһһәри” мәсҹидиндә Әлламә Тәбатәбаинин гәбринин кәнарында дәфн олунмушдур.


Q=10	C=7	SS=3	LS=3	PS=1	DC=3	LC=0	SD=0	BS=2	G0=43	G1=23	G2=5	DLID=az_RU	BODY=Мәликә Әстәр халгыны хилас едир | Ушаглар үчүн Мүгәддәс Китаб һекајәләри\nДИЛИ: Aзәрбајҹан (кирил әлифбасы) Азәрбајҹан (латын әлифбасы) Алманија жест дили Америка жест дили Валенсија Вјетнам Галисија дили Данимарка Индонезија Исвеч Италија жест дили Кирибати Конго Литва Македонија Мјанма Ниас Нидерланд Ниҝериа пиҹини Норвеч Понапе Самоа Сејшел креолу Таити Украјна Фиҹи Хмонг (ағ) Чин (мандарин, садәләшдирилмиш) Чин (мандарин, әнәнәви) адангме албан алман амһара африкаанс ачоли ашағы алман баса (Камерун) баск батак (каро) бикол бислама болгар булу варај везо венда волајта га газах ган гарифуна гуарани гуахиро гырғыз дхолуо еве едо ермәни естон ефик зулу ибан ибинда ибо илок инҝилис ирланд исоко испан италјан кабовердиану кабре каннада каонде карен (сго) каталан кекчи кечуа (Анкаш) кечуа (Ајакучо) кечуа (Куско) киконго кикујју кимбунду кинјаруанда кирунди кисонге киче кичуа (Имбабура) кичуа (Чимборасо) кореја коса куангали куанјама латыш лингала ломве луганда макуа малагаси малај малајалам мам маратһ масатек (Хуаутла) мајја маҹар михе море науатл (Хуастека) науатл (Шимали Пуебла) науатл (мәркәзи) нгабар ндебеле ндебеле (Зимбабве) ндонга нзема нјунгве окпе олу конзо осетин пангасинан пиҹин (Камерун) полјак португал португал (португал) пәнҹаб румын санго сапотек (Лачигуири) свати себуан сена сепеди серб серб (латын) сесуто (Ҹәнуби Африка) сетсвана сингал словак словен сотсил сранан-тонго суаһили сунда тагалог таи тамил тандрој тараски татар тви телугу тетела тзелтал тив тотонак тохолабал тсва тсонга тумбука түрк уруунд урһобо фин фон франсыз хорват чех чибемба читонга читонга (Зимбабве) читонга (Малави) чичева чокве чол чуабо шона јао јоруба јунан ҝүрҹү Һаити креолу һауса һереро һилигајнон һинд әрәб\nӘстәр халгыны хилас едир\nФарс шәһәри Шушда Әстәр адлы бир јәһуди гыз јашајырды. Узун илләр әввәл Навуходоносор падшаһ онун ата-бабаларыны Јерусәлимдән сүрҝүн етмишди. Әстәри әмиси оғлу Мәрдәһај бөјүдүб, боја-баша чатдырмышды. О, Фарс падшаһы Аһашверошун гуллугчусу иди.\nБир ҝүн падшаһ Аһашверош өзүнә јени мәликә сечмәк истәјир. Падшаһын әмри илә гуллугчулары Әстәр дә дахил олмагла, өлкәнин бүтүн ҝөзәл гызларыны онун һүзуруна ҝәтирирләр. Падшаһ бу гызларын арасындан Әстәри мәликә сечир. Мәрдәһај Әстәрә тапшырыр ки, јәһуди олдуғуну һеч кимә демәсин.\nШуш шәһәриндә Һәман адлы гүрурлу бир адам олур. О, бүтүн әјанларын башчысыдыр. Һәман истәјир ки, һамы она баш әјсин. Мәрдәһај исә она баш әјмир. Буна ҝөрә дә Һәман чох әсәбиләшир вә ону өлдүртмәк истәјир. О биләндә ки, Мәрдәһај јәһудидир, өлкәдәки бүтүн јәһудиләри өлдүрмәк үчүн план гурур. Һәман падшаһа дејир: «Јәһудиләр чох тәһлүкәли халгдыр; онларын көкүнү кәсмәк лазымдыр». Аһашверош исә она дејир: «Нә лазымдырса, ет». Сонра исә она ганун чыхармаг үчүн сәлаһијјәт верир. Һәман ганун чыхарыб халга дејир ки, адар ајынын 13-ү јәһудиләри өлдүрсүнләр. Јеһова Аллаһ исә бүтүн бунлары ҝөрүр.\nӘстәр бу ганундан хәбәрсиз олур. Буна ҝөрә дә Мәрдәһај бу ганунун бир нүсхәсини она ҝөндәрир вә бу сөзләри чатдырыр: «Ҝедиб падшаһла даныш». Әстәр исә Мәрдәһаја ҹаваб ҝөндәрир: «Ким дәвәтсиз падшаһын һүзуруна ҝедирсә, өлдүрүлүр. Падшаһ 30 ҝүндүр ки мәни һүзуруна чағырмыр! Анҹаг мән ҝедәҹәјәм. Әҝәр о, әсасыны мәнә узатса, сағ галаҹағам. Јох, әҝәр узатмаса, өләҹәјәм».\nӘстәр падшаһ сарајынын һәјәтинә ҝедир. Падшаһ Әстәри ҝөрәндә әсасыны она узадыр. Бундан сонра Әстәр падшаһа јахынлашыр. Падшаһ она дејир: «Әстәр, нә истәјирсән, де едим». Әстәр ҹаваб верир: «Мән сәни вә Һәманы зијафәтә дәвәт етмәк истәјирәм». Зијафәт заманы Әстәр падшаһла Һәманы онлар үчүн вермәк истәдији нөвбәти зијафәтә дәвәт едир. Икинҹи зијафәт заманы падшаһ јенидән дејир: «Нә истәјирсән, де едим». Әстәр ҹавабында дејир: «Мәни вә халгымы өлдүрмәк истәјирләр. Хаһиш едирәм, бизи гору». Падшаһ сорушур: «Сизи ким өлдүрмәк истәјир?» О дејир: «Бу пис Һәман!» Аһашверош о гәдәр гәзәбләнир ки, Һәманы дәрһал өлдүртдүрүр.\nАнҹаг Һәманын чыхардығы гануну һәтта падшаһ белә ләғв едә билмәз. Буна ҝөрә дә падшаһ Мәрдәһајы әјанларын башчысы тәјин едир вә она сәлаһијјәт верир ки, јени ганун чыхарсын. Мәрдәһај елә бир ганун чыхарыр ки, дүшмәнләр һүҹум едәндә јәһудиләр өзләрини мүдафиә едә билсинләр. Адар ајынын 13-ү јәһудиләр өзләрини дүшмәнләрдән горујур. Сонра исә онлар һәр ил бу гәләбәни бајрам едирләр.\n«Мәндән өтрү сизи һөкмдарларын вә падшаһларын өнүнә ҝәтирәҹәкләр. Беләҹә, онлара вә диҝәр халглара шәһадәт верәҹәксиниз» (Мәтта 10:18)\nСуаллар: Јәһудиләрә гаршы һансы план гурулур? Әстәр Јеһоваја етибар етдијини неҹә ҝөстәрир?\nӘстәр 2:5—20; 3:1—5:8; 7:1—8:14; 9:1—28\n«Әстәр» китабы илә танышлыг\nӘстәрин ҝүнләриндә баш вермиш фаҹиәви һадисә чәтинликләр заманы Јеһованын Өз халгыны горумаға гадир олдуғуна әминлијини мөһкәмләндирәҹәк.\nӘстәр кими фәдакар мәһәббәт ҝөстәрмәк үчүн иман вә ҹәсарәт ҝәрәкдир.\nӘстәр ағылла, ҹәсарәтлә вә фәдакарҹасына давранды\nӘстәр Јеһова Аллаһын вә халгынын уғрунда неҹә фадакарлыг ҝөстәрди?


Q=9	C=0	SS=0	LS=9	PS=0	DC=0	LC=0	SD=0	BS=1	G0=14	G1=14	G2=11	DLID=az_RU	BODY=Азәрбајҹан ҹаванларынын Гарабағ мүһарибәсиндә гәләбә газанмасынын сирри – МәгаләӘһли Бејт (әлејһимус сәлам) -АБНА- Хәбәр Аҝентлији – Shia News\nyanvar 27, 2021 - 1:56 PM Хәбәрин коду : 1109705 Мәнбә : Eastnews Link:\nӘһли Бејт (әлејһимус-сәлам) Хәбәр Аҝентлији –АБНА: Ҹәнуби Гафгаз реҝионунда Гарабағ мүһарибәсинин башланмасы вә бу ҝедишатын ардынҹа Азәрбајҹан әсҝәрләринин ермәни тәҹавүзкарларына гәләбәси илә гуртармасы барәдә бир нечә мүһүм мәгамлара тохунмаг истәјирәм.\nМүһарибәнин белә сона чатмасы демәк олар ки, Ермәнистан гүввәләринин бүтүн һесабламаларыны алт-үст етди. Белә ки, 44 ҝүн давам едән мүһарибә ишғал алтында олан әразиләрин азад едилмәси илә нәтиҹәләнди. Бүтүн дүнја мәтбуаты мүсәлман Азәрбајҹан халгынын гәләбәсиндән вә ҹәбһәдә дөјүшән ҹаванларын рәшадәтиндән јазды. 30 илдән сонра бир даһа әрази бүтөвлүјүнү тәмини вә ишғал просесинә сон гојмаг Азәрбајҹан дөвләт вә милләтинин севинҹинә сәбәб олду.\nБилдијиниз кими Азәрбајҹан республикасы дүнјада икинҹи шиә өлкәси сајылыр. Буна ҝөрә дә Ислам дүшмәнләри Азәрбајҹан халгы үчүн бир чох мәкрли сијаси планлар һазырламышдыр. Гәтијјәтлә буну дејә биләрәм ки, совет сосиалист республикасы дағыландан сонра реҝионда Гарабағ мүнагишәсини јаратмаг, Иран вә Азәрбајҹан республикасынын бир-бири илә мүттәһид олмасынын гаршысыны алмаг мәгсәдини ҝүдүрдү. Бу план гәрб өлкәләриндә һазырланмасына бахмајараг, руслар да бу ссенарини марагла изләјирдиләр. Чүнки бу бирләшмә вә Гарабағ мүнагишәсини һәлл етмәк Иранын ҹәнуби Гафгаз реҝионунда нүфузунун артмасына сәбәб олаҹагды.\nГәтијјәтлә гејд етмәлијәм ки, 2-ҹи Гарабағ мүһарибәсиндә әсас гәләбә амили Азәрбајҹан халгынын шүҹаәтли вә гејрәтли ҹаванларынын көнүллү ҹәбһәләрә јолланмасыдыр. Бу ҹаванларын әксәријјәти диндар тәбәгәдән олдуглары үчүн шиә мәктәбинин маарифиндән илһам алараг, бөјүк һәвәслә тәҹавүзкар ермәни гошунларыны мәһв едиб онлара тарихи дәрс вердиләр.\nАли дини лидер Ајәтуллаһ Хаменеинин һәлә илләр өнҹә бујурдуғу кими, “Гарабағ Ислам торпагларынын ајрылмаз бир һиссәсидир. Һәр кәс бу торпагларын азадлығы уғрунда ҹаныны әлдән верәрсә, о шәһиддир!”\nМаариф Сәфәров вә шејх Елмәддин Вәлишов кими мөмин ҹаванларын тимсалында бу мүһарибәдә дүнјасыны дәјишән бүтүн Азәрбајҹан шәһидләринин руһлары шад олсун. Онлар шәһидләр ағасы Имам Һүсејнә (ә) игтида едәрәк, Аллаһ јолунда шәһидлик зирвәсинә уҹалыб әбәди сәадәтә говушдулар\nДиҝәр мараглы нөгтәләрдән бири дә Азәрбајҹан әсҝәрләри дөјүш бөлҝәләриндә шәһид олдугдан сонра Әһли-бејт мәһәббәти илә үрәји чырпынан Азәрбајҹан халгы онлары “Аллаһу Әкбәр”, “Һүсејн бизим шүарымыз, шәһадәт ифтихарымыз” вә с. милли иззәти јүксәлдән шүарларла сон мәнзилә јола салмасыдыр.\nДөјүш бөлҝәләриндән чәкилән видеоҝөрүнтүләрдән ачыг-ајдын ҝөрүнүрдү ки, Азәрбајҹан әсҝәрләри мәнәви вә дөјүш әһвал-руһијјәләрини јүксәлтмәк үчүн “Ашура” зијарәти, дуалар, рәҹәзли шерләр, мәрсијәләр охујурдулар. Бахмајараг ки, бир чох Ислама вә шиә әгидәсинә дүшмән оланлар истәјирдиләр ки, бу ҝөрүнтүләр јајылмасын вә ја алтернатив ҝөрүнтүләр јајылсын, амма Аллаһын да өз планы вар. Бу ҝәрҝин вәзијјәтдә реҝионда фәалијјәт ҝөстәрән секталар вә исламафобија сијасәтини дәстәкләјән һеҝемон дөвләтләрин тәсирини инкар етмәк олмаз. Онлар узун илләрдир чалышырлар ки, мүсәлман халглары арасында ихтилаф, тәфригә вә тәхрибат ссенариләри илә сијаси вә халис Исламын мәнтәгәдә ҝениш јајылмасы вә тәсиринин гаршысыны алсынлар.


Q=19	C=9	SS=6	LS=9	PS=0	DC=0	LC=0	SD=0	BS=1	G0=17	G1=15	G2=11	DLID=az_RU	BODY=Уғурлу Аилә. Дәјәрләр\nДИЛИ: Aзәрбајҹан (кирил әлифбасы) Азәрбајҹан (латын әлифбасы) Алманија жест дили Америка жест дили Бразилија жест дили Венесуела жест дили Вјетнам Гренландија Данимарка Индонезија Исвеч Испанија жест дили Италија жест дили Камбоҹа Квебек жест дили Кирибати Колумбија жест дили Конго Кореја жест дили Литва Маврики креолу Македонија Малта Мексика жест дили Мјанма Непал Нидерланд Норвеч Полша жест дили Самоа Сејшел креолу Соломон Адалары пиҹини Тувалу Увеа Уелс Украјна Фиҹи Хмонг (ағ) Чин (мандарин, садәләшдирилмиш) Чин (мандарин, әнәнәви) албан алман амһара африкаанс ајмара баса (Камерун) бауле бенгал бислама болгар булу варај волајта газах ган гуахиро гуҹарат гырғыз дреһу дуала еве ермәни естон ефик зулу ибанаг ибо иврит илок инҝилис исланд испан италјан каннада каонде каталан кечуа (Боливија) килуба кинјаруанда кирунди кичуа (Имбабура) кичуа (Чимборасо) кореја коса күрд курманҹи (Гафгаз) күрд курманҹи (кирил) латыш лингала лози ломве лувале луганда макуа малагаси малај малајалам мамбве-лунгу маратһ маҹар мбунда монгол ндебеле (Зимбабве) пангасинан папјаменто (Аруба) папјаменто (Күрасао) полјак португал португал (португал) пәнҹаб румын рус рус жест дили санго себуан сепеди серб серб (латын) сесуто (Лесото) сесуто (Ҹәнуби Африка) сетсвана сингал словак словен суаһили сунда тагалог таи тамил татар тви телугу тетела тетум (Дили) тигре ток-писин тсва тсонга тумбука түрк урду фарс фин франсыз хорват чех чибемба чилуба чинјанја читонга читонга (Зимбабве) читонга (Малави) чичева шона јао јапон јоруба јунан ҝүрҹү Һаити креолу Һиндистан жест дили һилигајнон һинд һири-моту әрәб өзбәк\nЈахшы дәјәрләр етибарлы компас кими ушағыныза дүзҝүн јолу мүәјјән етмәјә көмәк едәҹәк.\nДәјәрләр јашамаг үчүн сечдијиниз шәхси нормативләрдир. Мисал үчүн, әҝәр һәр саһәдә дүрүст олмаға ҹан атырсынызса, онда чох ҝүман ки, бу мәнәви дәјәри ушагларыныза да ашыламаг истәјәҹәксиниз.\nДәјәрләрә етик нормативләр дә дахилдир. Мәсәлән, јүксәк етикалы инсан чалышгандыр, дүрүстдүр вә башгаларына гаршы диггәтҹилдир. Бунлар инсаны һәлә ушаг икән формалашдыран ән јахшы хүсусијјәтләрдир.\nТехнолоҝија әсриндә әхлаги дәјәрләр зәруридир. Карин адлы бир ана дејир: «Пис сәһнәләр истәнилән вахт истәнилән мобил ҹиһазда пејда ола биләр. Елә ола биләр ки, ушагларымыз һәмин сәһнәләрә дүз јанымызда отуруб бахсын».\nЕтик дәјәрләр дә зәруридир. Буна «чох сағ ол», «зәһмәт олмаса» кими нәзакәтли сөзләр ифадә етмәк, һәмчинин бу ҝүн надир һалларда раст ҝәлинән башгаларына ҝөрә нараһат олдуғуну ҝөстәрмәк дахилдир. Чүнки инсанлар бир-бирләриндән даһа чох електрон ҹиһазларла марагланырлар.\nМҮГӘДДӘС КИТАБ ПРИНСИПИ: «Инсанларын сизинлә неҹә рәфтар етмәсини истәјирсинизсә, сиз дә онларла елә рәфтар един» (Лука 6:31).\nӘхлаги дәјәрләринизи ајдын билдирин. Мисал үчүн, тәдгигатлар ҝөстәрир ки, никаһдан өнҹә ҹинси әлагәнин јанлыш һәрәкәт олдуғу һагда јенијетмәләрә ачыг-ајдын мәлумат верилирсә, әксәр һалларда онлар бундан узаг дурурлар.\nМӘСЛӘҺӘТ. Дәјәрләр һаггында сөһбәтә башламаг үчүн олмуш бир һадисәдән истифадә един. Мәсәлән, әҝәр хәбәрләрдә һәр һансы бир нифрәт ҹинајәти һагда мәлумат верилирсә, дејә биләрсиниз: «Бәзи инсанларын башгаларына гаршы олан гәзәбини бу јолла ҝөстәрмәси олдугҹа дәһшәтлидир. Сәнҹә, онлар бу һәддә неҹә чатыблар?»\n«Әҝәр ушаглар нәјин доғру, нәјин јанлыш олдуғуну билмирләрсә, онда доғруну јанлышдан ајырд етмәк онлара чох чәтин олур» (Брандон).\nЕтик дәјәрләри өјрәдин. Һәтта кичик јашлы ушаглар белә «зәһмәт олмаса», «чох сағ ол» демәји вә башгаларына гаршы диггәтҹил олмағы өјрәнә биләр. Бир китабда дејилир: «Ушаглар дүнјанын јалныз өзләриндән ибарәт олмадығыны, аиләнин, мәктәбин, ҹәмијјәтин бир һиссәси олдугларыны нә гәдәр јахшы баша дүшсәләр, онда јалныз өзләринин јох, һәр кәсин рифаһы үчүн хејирхаһ ишләр ҝөрмәк онлара бир о гәдәр асан олаҹаг» («Parenting Without Borders»).\nМӘСЛӘҺӘТ. Ушагларыныза ев ишләри тапшырын. Бунун сајәсиндә онлар башгаларына хидмәт етмәји өјрәнәҹәкләр.\n«Ушагларымыз индидән ев ишләрини ҝөрмәјә алышсалар, өз һәјатларыны гуран заман бу онлара чәтин ҝәлмәјәҹәк. Мәсулијјәтләринә ҹидди јанашмаг һәјатларынын бир һиссәси олаҹаг» (Тара).\nУшаг тәрбијәси Јенијетмәләрә көмәк Никаһ вә аилә


Q=4	C=3	SS=0	LS=0	PS=0	DC=1	LC=0	SD=0	BS=1	G0=119	G1=91	G2=44	DLID=az_RU	BODY=Исанын дирилмәси сәнин үчүн һансы мәнаны дашыјыр? | Тәлим\n«О... дирилиб» (МАТ. 28:6).\nИсанын дирилмәси әввәлки дирилмә һадисәләриндән нә илә фәргләнир?\nИсанын дирилдијини вә һал-һазырда һәјатда олдуғуну нә сүбут едир?\n1, 2. а) Бәзи дин рәһбәрләри нәји билмәк истәјирдиләр вә Петер неҹә ҹаваб верди? (Мәгаләнин әввәлиндәки шәклә бах.) б) Петери нә ҹәсарәтләндирмишди?\nИСА МӘСИҺИН өлүмүндән бир гәдәр сонра һәвари Петер бир груп әдавәтли вә гәзәбли инсанла гаршылашмышды. Онлар Исанын өлүмүнә баис олан јәһуди дин рәһбәрләри иди. Онлар Петерин анаданҝәлмә ахсаг бир адамы һансы гүввә илә вә кимин ады илә сағалтдығыны билмәк истәјирдиләр. Һәвари ҹәсарәтлә ҹаваб вермишди: «Бу адам дирәкдә өлдүрдүјүнүз, лакин Аллаһын дирилтдији назаретли Иса Мәсиһин ады сајәсиндә гаршынызда сапсағлам дајаныб» (Һәв. иш. 4:5—10).\n2 Мараглыдыр, бундан бир гәдәр әввәл горхудан Исаны үч дәфә инкар едән Петердә дин рәһбәрләри гаршысында бу ҹәсарәт һарадан иди? (Марк 14:66—72). Дүздүр, мүгәддәс руһун ролу данылмазды, лакин бунун әсас сәбәби Петерин Исанын дирилмәсинә әминлији иди. Ҝөрәсән, ону Исанын дирилдијинә нә әмин етмишди? Бәс бизи нә әмин едир?\n3, 4. а) Һәвариләрин дөврүндән габаг һансы дирилмә һадисәләри олмушду? б) Иса кимләри дирилтмишди?\n3 Өлүнүн дирилмәси Исанын һәвариләри үчүн јени бир шеј дејилди. Дирилмә һадисәләри лап кечмишдә дә баш вермишди. Онлар билирдиләр ки, Аллаһ Илјас вә Елиша пејғәмбәрә бу кими мөҹүзәләр ҝөстәрмәк ҝүҹү верилмишди (1 Пад. 17:17—24; 2 Пад. 4:32—37). Һәтта бир дәфә өлмүш инсанын ҹәсәдини Елишанын гәбринә атанда ҹәсәд онун сүмүкләринә дәјән кими дирилмишди (2 Пад. 13:20, 21). Еркән мәсиһчиләр Мүгәддәс Јазыларда гәләмә алынан бу һадисәләрә бизим Аллаһын Кәламына инандығымыз гәдәр инанырдылар.\n4 Сөзсүз ки, һәр биримиз Иса Мәсиһин инсанлары дирилтдији һагда охујанда чох тәсирләнирик. О, дул гадынын бирҹә оғул баласыны дирилдәндә гадын һејрәтә ҝәлмишди (Лука 7:11—15). Башга бир вахт Иса 12 јашлы гызы дирилтмишди. Гызларынын дирилдијини ҝөрән дәрдли валидејнләрин неҹә севиндикләрини, неҹә һәјәҹанландыгларыны бир тәсәввүр ет (Лука 8:49—56). Һәлә бир Лазарын дирилиб сәрдабәдән чыхдығыны ҝөрән инсанларын неҹә тәәҹҹүбләндијини демирик! (Јәһ. 11:38—44).\nИСАНЫН ФӘРГЛИ ШӘКИЛДӘ ДИРИЛМӘСИ\n5. Исанын дирилмәси әввәлки дирилмә һадисәләриндән нәдә фәргләнир?\n5 Һәвариләр Исанын дирилмәсинин диҝәр дирилмә һадисәләриндән фәргләндијини билирдиләр. Әввәлләр инсанлар физики бәдәндә дирилиб сонрадан јенә өлүрдүләр. Иса Мәсиһ исә чүрүмәз руһани бәдәндә дирилмишди. (Һәвариләрин ишләри 13:34 ајәсини оху.) Петер дә јазмышды ки, Иса «ҹисмән өлдү, руһани варлыг кими дирилди». Бундан савајы, «о, ҝөјә галхандан сонра Аллаһын сағында әјләшди; мәләкләр, һакимијјәтләр вә гүввәләр она табе едилди» (1 Пет. 3:18—22). Әввәлки дирилмәләр һејрәтамиз вә мөҹүзәви олса да, бу мисилсиз дирилмә илә мүгајисәјә ҝәлә билмәзләр.\n6. Исанын дирилмәси шаҝирдләринә неҹә тәсир етмишди?\n6 Исанын дирилмәси онун шаҝирдләринә ҝүҹлү тәсир бағышламышды. Дүшмәнләринин дә билдији кими, о, өлүм јухусунда чох галмајаҹагды. Елә дә олду, о, һеч кимин зәрәр вура билмәјәҹәји гүдрәтли руһани варлыг кими дирилдилди. Исанын дирилмәси сүбут етди ки, о, Аллаһын Оғлудур. Бу факты билән шаҝирдләрин кәдәри севинҹә, горхулары исә ҹәсарәтә чеврилди. Аллаһын нијјәтинин һәјата кечмәси вә хош хәбәрин бүтүн дүнјада тәблиғ едилмәси Исанын дирилмәсинә сөјкәнир.\n7. Иса бу ҝүн һансы иши ҝөрүр вә һансы суаллар јараныр?\n7 Јеһованын хидмәтчиләри олан бизләр дәрк едирик ки, Иса садәҹә кечмишдә јашамыш даһи шәхсијјәт дејил. О, инди дә јашајыр вә һамыја аидијјәти олан ишә рәһбәрлик едир. Аллаһын сәмави Падшаһлығынын Падшаһы кими Иса Мәсиһ тезликлә јер үзүнү писликдән тәмизләјиб инсанларын әбәдијјән јашајаҹаглары ҹәннәтә чевирәҹәк (Лука 23:43). Әҝәр Иса дирилмәсәјди, бунларын һеч бири дә баш верә билмәзди. Бәс онун дирилдијинә неҹә әмин ола биләрик? Онун дирилмәси бизим үчүн һансы мәнаны дашыјыр?\nЈЕҺОВА ӨЛҮМ ҮЗӘРИНДӘ ҜҮҸҮНҮ ҜӨСТӘРИР\n8, 9. а) Нә үчүн јәһуди дин рәһбәрләри Исанын гојулдуғу сәрдабәнин горунмасыны хаһиш етдиләр? б) Гадынлар сәрдабәјә јахынлашанда нә ҝөрдүләр?\n8 Бөјүк каһинләр вә фәрисејләр Исаны өлдүрәндән сонра Пилатын јанына ҝәлиб дедиләр: «Аға, јадымыза бир шеј дүшүб. Бу фырылдагчы һәлә сағ икән белә бир сөз дејирди: “Мән үч ҝүндән сонра дириләҹәјәм”. Буна ҝөрә әмр ет ки, сәрдабәни үч ҝүн јахшы-јахшы горусунлар, јохса шаҝирдләри ҝәлиб ону оғурлајаҹаг вә сонра һамыја дејәҹәкләр ки, о дирилиб. Бу јалан әввәлкиндән дә бетәр олаҹаг». Ҹавабында Пилат онлара деди: «Алын, бу да сизә кешикчиләр! Ҝедин, ораны билдијиниз кими горујун». Онлар белә дә етдиләр (Мат. 27:62—66).\n9 Исанын ҹәсәди гојулмуш сәрдабәнин ағзыны бөјүк дашла мөһүрләмишдиләр. Јәһуди дин рәһбәрләри истәјирдиләр ки, Иса өлү вәзијјәтдә һәмишәлик орада галсын. Јеһованын нијјәти исә тамам фәргләнирди. Исанын өлүмүнүн үчүнҹү ҝүнүндә Мәҹдәлли Мәрјәм вә о бири Мәрјәм сәрдабәјә јахынлашанда ҝөрдүләр ки, даш кәнара дијирләниб вә үзәриндә мәләк отуруб. Мәләк гадынлара деди ки, ичәри бојланыб сәрдабәнин бош олдуғуну өзләри ҝөрсүнләр. Һәмчинин мәләк деди: «Иса бурада јохдур. О... дирилиб» (Мат. 28:1—6). Бәли, Иса дирилмишди!\n10. Павел Исанын дирилмәси илә бағлы һансы дәлилләри садаламышды?\n10 Нөвбәти 40 ҝүн әрзиндә баш верәнләр Исанын дирилдијинә һеч бир шүбһә јери гојмады. Бүтүн бу баш верәнләри һәвари Павел коринфлиләрә јаздығы мәктубда белә нәгл етмишди: «Мәнә верилмиш вә сизә чатдырдығым ән ваҹиб шејләрдән бири будур: Мүгәддәс Јазыларда дејилдији кими, Мәсиһ бизим ҝүнаһларымыздан өтрү өлдү, дәфн едилди вә Мүгәддәс Јазыларда дејилдији кими, үчүнҹү ҝүндә дирилди, Кифаја, сонра исә он ики һәваријә ҝөрүндү. Бундан сонра Мәсиһ ејни вахтда беш јүздән чох гардаша ҝөрүндү. Онлардан чоху инди дә сағдыр, бәзиләри исә өлүм јухусуна ҝедибләр. Даһа сонра о, Јагуба, сонра исә һәвариләрин һамысына ҝөрүндү. Лап ахырда исә вахтындан тез доғулмуш ушаға бәнзәјән мәнә ҝөрүндү» (1 Кор. 15:3—8).\nИСАНЫН ДИРИЛДИЈИНИ ҺАРАДАН БИЛИРИК?\n11. Иса «Мүгәддәс Јазыларда дејилдији кими» неҹә дирилмишди?\n11 Биринҹиси, Иса «Мүгәддәс Јазыларда дејилдији кими» дирилиб. Аллаһын Кәламында бу дирилмә һагда габагҹадан пејғәмбәрлик едилмишди. Мәсәлән, Давуд демишди ки, Аллаһ мөмин бәндәсини гәбирдә сахламаз. (Мәзмур 16:10 ајәсини оху.) Ерамызын 33-ҹү илинин Әллинҹи ҝүн бајрамында һәвари Петер бу пејғәмбәрлик сөзләрини Исаја аид едәрәк демишди: «[Давуд] Мәсиһин дириләҹәјини, Мәзарда галмајаҹағыны вә бәдәнинин чүрүмәјәҹәјини габагҹадан билиб хәбәр вермишди» (Һәв. иш. 2:23—27, 31).\n12. Дирилмиш Исаны кимләр ҝөрмүшдү?\n12 Икинҹиси, бу һадисәнин чохлу шаһидләри олуб. Дирилмиш Иса 40 ҝүн әрзиндә шаҝирдләринә сәрдабәнин јерләшдији бағда, Еммауса ҝедән јолда вә башга јерләрдә ҝөрүнмүшдү (Лука 24:13—15). О, онларла һәм ајры-ајрылыгда, һәм дә онлар бир јердә оланда сөһбәт етмишди. Бир дәфә исә дирилмиш Исаны 500-дән чох адам ҝөрмүшдү. Бу гәдәр чох шаһиди олан бир һадисә һеч вахт ујдурма ола билмәз!\n13. Шаҝирдләрин ҝөстәрдији сәј Исанын дирилдијинә әмин олдугларыны неҹә ҝөстәрир?\n13 Үчүнҹүсү, шаҝирдләри бу һагда сәјлә тәблиғ едирдиләр. Мәсиһин дирилдији барәдә сәјлә тәблиғ етдикләри үчүн онлар тәгиб олунур, ишҝәнҹәләрә мәруз галыр вә өлдүрүлүрдүләр. Исанын дирилмәси ујдурма олсајды, онда нәјә ҝөрә Петер Исаја нифрәт едән вә өлүмүндә әли олан дин рәһбәрләринә онун дирилмәсиндән данышыб һәјатыны тәһлүкәјә атырды? Буна сәбәб Петер вә диҝәр шаҝирдләрин Исанын дирилдијинә вә онун Аллаһын ирадәсинә ујғун бир ишә рәһбәрлик етдијинә әмин олмалары иди. Үстәлик, Исанын дирилмәси онлары әмин етмишди ки, онлар да дириләҹәкләр. Мәсәлән, Стефан өлдүрүләндә әмин иди ки, мүтләг дириләҹәк (Һәв. иш. 7:55—60).\n14. Исанын сағ олдуғуна нә үчүн инанырсан?\n14 Дөрдүнҹүсү, онун һал-һазырда һәм Падшаһ, һәм дә мәсиһчи јығынҹағынын Башы олдуғуна сүбутларын олмасыдыр. Бу ҝүн һәгиги мәсиһчилик чичәкләнир. Бәс әҝәр Иса дирилмәсәјди, бу мүмкүн оларды? О дирилмәсәјди, бәлкә дә, онун һагда һеч нә билмәздик. Исанын сағ олдуғуна вә хош хәбәрин бүтүн дүнјада тәблиғинә рәһбәрлик етдијинә инанмаға әсаслы сәбәбләримиз вар.\nИСАНЫН ДИРИЛМӘСИНИН БИЗИМ ҮЧҮН МӘНАСЫ\n15. Исанын дирилмәси бизи нә үчүн тәблиғ етмәјә ҹәсарәтләндирир?\n15 Мәсиһин дирилмәси тәблиғ етмәјә бизә ҹәсарәт верир. Артыг 2000 илдир ки, Аллаһын дүшмәнләри хош хәбәрин тәблиғини дајандырмаг үчүн һәр силаһа — дөнүклүјә, ришхәндә, күтләви һүҹумлара, гадағалара, ишҝәнҹә вериб өлдүрмәјә әл атырлар. Анҹаг бизә «гаршы ишләнән һеч бир силаһ» Падшаһлығын тәблиғи вә шаҝирд һазырламаг ишини дајандыра билмәјиб (Јешаја 54:17). Биз Шејтанын тәрәфдарларындан вә әлалтыларындан горхмуруг. Чүнки Иса сөз вердији кими бизимләдир, бизә дајагдыр (Мат. 28:20). Бизим горхмамаға ҝүҹлү сәбәбләримиз вар, буна ҝөрә дә нә едирләр етсинләр, дүшмәнләримиз бизи һеч вахт сусдура билмәјәҹәкләр!\nИсанын дирилмәси тәблиғ етмәк үчүн бизә ҹәсарәт верир (15-ҹи абзаса бах)\n16, 17. а) Исанын дирилмәси өјрәтдикләринин һәгигилијини неҹә тәсдиг едир? б) Јәһја 11:25 ајәсинә әсасән, Аллаһ Исаја һансы гүввәни вериб?\n16 Исанын дирилмәси өјрәтдикләринин һәгигилијини тәсдиг едир. Павел јазмышды ки, Мәсиһ дирилмәјибсә, мәсиһчиләрин иманы вә тәблиғи пучдур. Бир Мүгәддәс Китаб алими дә јазмышды ки, «Әҝәр Мәсиһ дирилмәјибсә,.. демәли мәсиһчиләр дәһшәтли јаланын аҹиз гурбанларыдыр». Иса дирилмәјибсә, онда Мүждәләрдә јазыланлар дүшмәнләри тәрәфиндән өлдүрүлмүш хејирхаһ вә һикмәтли бир инсанын гәмли һекајәсидир. Лакин Иса дирилиб вә бунунла тәсдиг едиб ки, ҝәләҹәклә бағлы дедикләри дә дахил олмагла, бүтүн өјрәтдикләри һәгигәтдир. (1 Коринфлиләрә 15:14, 15, 20 ајәләрини оху.)\n17 Иса демишди: «Дирилмә вә һәјат мәнәм. Мәнә иман едән өлсә дә, һәјата гајыдаҹаг» (Јәһ. 11:25). Бу мөһтәшәм бәјанат мүтләг јеринә јетәҹәк. Јеһова Исаја һәм ҝөјләрдә руһани бәдәндә јашајаҹаг кәсләри, һәм дә јер үзүндә әбәди мәскән салаҹаг милјардларла инсаны дирилтмәк гүввәси вериб. Исанын фидјә гурбанлығы вә дирилмәси өлүмүн әбәдијјән јох едәҹәјини билдирир. Мәҝәр бу, сәнә сынаглара дөзмәјә, һәтта өлүм гаршысында ҹәсарәтли галмаға ҝүҹ вермир?\n18. Исанын дирилмәси нәјә зәманәт верир?\n18 Исанын дирилмәси бизи әмин едир ки, јер үзүнүн сакинләринә Јеһованын мәһәббәтлә вердији нормалар әсасында һөкм едиләҹәк. Павел гәдим Афинада јашајан киши вә гадынлара демишди: «[Аллаһ] сечдији адам васитәсилә бүтүн јер үзүнү әдаләтлә мүһакимә едәҹәк. Аллаһ бу адамы дирилтмәклә һамыја зәманәт вериб» (Һәв. иш. 17:31). Бәли, Иса Аллаһын тәјин етдији Һакимдир вә биз әмин ола биләрик ки, о, һагг-әдаләтлә вә мәһәббәтлә һөкм едәҹәк. (Јешаја 11:2—4 ајәләрини оху.)\n19. Исанын дирилмәсинә инанмаг бизә неҹә тәсир едир?\n19 Исанын дирилмәсинә иман бизи Аллаһын ирадәсини јеринә јетирмәјә тәшвиг едир. О, фидјә гурбаны олараг өлүб дирилмәсәјди, биз ҝүнаһ вә өлүмүн әсарәтиндә галаҹагдыг (Ром. 5:12; 6:23). Иса дирилмәсәјди, бәлкә дә белә дејәрдик: «Јејиб-ичәк, чүнки сабаһ өләҹәјик» (1 Кор. 15:32). Анҹаг биз ҝөзүмүзү зөвг-сәфа ичиндә јашамаға дикмирик. Әксинә, биз дирилмә үмидини гијмәтләндирир вә там әсасла һәр саһәдә Јеһованын ҝөстәришләринә риајәт едирик.\n20. Исанын дирилмәси Аллаһын әзәмәтинә неҹә шәһадәт едир?\n20 Исанын дирилмәси сәссиз шәһадәт версә дә, Ону «ҹидд-ҹәһдлә ахтаранлара мүкафат [верән]» Јеһованын әзәмәтинә парлаг сүбутдур (Ибр. 11:6). Исаны өлмәз ҝөјләр һәјатына дирилтмәси Јеһованын гүввәсинин вә мүдриклијинин тәзаһүрүдүр. Бунунла Аллаһ бүтүн вәдләрини һәјата кечирмәјә гадир олдуғуну ҝөстәрир. Бу, Аллаһын али һөкмранлығы илә бағлы мәсәләнин һәллиндә ваҹиб рол ојнајан «өвлад» һагда вәди дә өзүнә дахил едир. Бу вәдин јеринә јетмәси үчүн Исанын өлүб сонрадан дирилмәси тәләб олунурду (Јар. 3:15).\n21. Дирилмә үмиди сәнин үчүн һансы мәнаны дашыјыр?\n21 Бизә дирилмәјә мөһкәм үмид верән Јеһоваја шүкүрләр олсун! Мүгәддәс Јазылар бизи әмин едир: «Аллаһын чадыры инсанларладыр вә О, инсанларла јашајаҹаг, онлар да Аллаһын халгы олаҹаглар. Аллаһ Өзү онларла олаҹаг. Аллаһ инсанларын ҝөзләриндән бүтүн јашлары силәҹәк. Артыг нә өлүм, нә дәрд, нә фәрјад, нә дә ағры олаҹаг, чүнки әввәлки шејләр кечиб ҝетди». Бу һејрәтамиз ҝөрүнтүнү садиг һәвари Јәһјаја ҝөстәрән шәхс белә демишди: «Јаз, чүнки бу сөзләр доғру вә етибарлыдыр». Бәс бу илһамланмыш вәһји Јәһјаја ким вермишди? Дирилмиш Иса Мәсиһ (Вәһј 1:1; 21:3—5).


Q=4	C=2	SS=2	LS=2	PS=0	DC=0	LC=0	SD=0	BS=1	G0=39	G1=29	G2=16	DLID=az_RU	BODY=Nur-az.com - Архив, сечки, назир, бир дә Мүбариз мүәллимин нәзир гутулары\n19 Ијул 2017\nАрхив, сечки, назир, бир дә Мүбариз мүәллимин нәзир гутулары\nАди вахтларда журналистин "апаратындан" горхан мәктәб мүәллимәси сечки ҝүнүндә журналистин үстүнә елә бағырыр ки, доғрунун бағры јарылыр.\nХәбәрдә дејилир ки, ДГДК сәдри Мүбариз мүәллим журналистләри башына топлајыб конфранс ији верән бир шеј дүзәлдиб. Өзү дә Шејхүлислама дејибләр ки, ҝәлин бундан сонра нәзир гутуларыны журналистләрлә бирликдә ачаг. Мәгсәд одур ки, гој һамы ҝөрсүн ки, нәзир гутуларына әслиндә пул јығылмыр вә имамлар (мәсҹид ахундлары) маашла доланмалыдыр. Јәни, гысасы, нәзир гутуларынын үмидинә галса онда ҝәрәк моллалар аҹ галсын.\nƏлбәттә, Мүбариз Гурбанлы кими бир адам бундан артыг нә етмәлидир ки? Адамын дини савады јохдур ки, һәрдән бир назирләрә моизә еләсин, јахуд отуруб самбаллы бир китаб јазсын. Ондан елә чыхса-чыхса бу ҹүр ишләр чыхар.\nБу иш Шејхүлислама һәр тәрәфли сәрф едир. Нәзир гутусундан назирин "гутусундан" чыхан гәдәр пул чыхса, Шејхүлислам раһатлыгла дејәҹәк ки, бахын мән о пулларын бир гара гәпијинә дә дәјмирәм, һамысы галыб гутуларын ичиндә, ди бујурун ҝәлин ҝедәк касыблара пајлајаг. Јох әҝәр нәзир гутусундан бир гара гәпик дә чыхмаса јенә шејхүлислам дејәҹәк ки, ә бә ноолду, шејтана ујуб суји-зәнн едиб дејирдиз ки, ГМИ нәзир пулларыны хымыр хымыр јејир, касыблар аҹындан өлүр. Неҹә олду бә? Һеч гутуда пул вар ки? Доғрудан да, касыб ҹамаатда пул вар ки, һәлә бир нәзир дә атсын? Бир дә ки, Мүбариз Гурбанлыја дејән лазымдыр ки, сиз нә вахт нәзир-нијаз һагда ҹамаата ефирдән тәблиғат апардыныз ки, ҹамаат билсин, нәзир атсын?\nҺәр ики һалда Шејхүлислама шәхсән бу иш сәрф едир, о, бунунла итирмиш олдуғу етибарыны гисмән дә олса газана биләҹәк. (Дејәсән Мүбариз Гурбанлы елә Шејхүлислама ишләјир. Доғрусу онунла јола ҝетсә јахшыдыр)\nАмма Мүбариз мүәллим билмәлидир ки, бу өлкәдә ачылмалы о гәдәр гуту вар. Мәсәлән, дөвләтин архив гутусу ачылса, чох адамын башы ағрыјаҹаг. Архив идарәси бәлкә бу гутунун ачарыны Хәзәрдә балыглара јем едиб. Етсин дә, онсуз балыг билмәсә дә ону Халиг билир. Узағы өләнә гәдәр Халигдән гача биләҹәксиз. Сечки гутусу да вар, амма ону да Мәзаһир Пәнаһов һәмишә апарыб евиндә ачыр. Назир, мәмур гутулары да вар. Әҝәр һөрмәтли мәһкәмә баҹарса метро Тағынын јерин алтында ҝизләтдији вә Акиф Човдаровун ону газыб чыхармаға чалышдығы гутуну ҝәтирәрләр мәһкәмә салонуна. (Мән һәлә һәләлик "зибилләрини" гутуларда ҝизләдән о бири назир вә мәмурлардан данышмырам. Мәсәлән, Кәмаләддинин фөвгәладә бир гутусу вар, ҝәл ҝөрәсән)\nМүбариз Гурбанлыса фикирләшиб ки, онсуз да мәмурлар мәһкәмәләрдә сандыглары ачыб памбыглары төкүрләр. Акиф Човдаров, метро Тағы, нә билим банк мүдири вә с. Мүбариз мүәллимә галан нәзир гутуларыны ачмаг олуб. Өзү дә ишә бах ки, гутуну журналистләрлә бирликдә ачырлар. Әҹәб өлкәдә јашајырыг, сечки гутусуну журналистләрлә ачмаға "духлары" чатмајан үнсүрләрин ҝүҹү моллалара чатыр. Онсуз да мәлумдур ки, ГМИ халг гаршысында етибарыны итириб, һеч онларын гутусуна инанмырам нәзир атан олар. Бир дә ки, бензин баһалашандан сонра һеч бир фаиз еһтимал да галмыр. Демәјин ки, бензинин нәзирә нә дәхли вар? Дәхли вар, өзү дә чох бөјүк дәхли вар. Мәсәлән, Сумгајытдан баса-баса Бакыдакы Бибиһејбәт зијарәтҝаһына машынла ҝәлмәјә һазырлашан вәтәндаш әввәл нәзир гутусуна пул атырдыса, инди о пулу баһалашан бензин пулунун үстүнә гојаҹаг ки, јазыг ҝедиб јари јолда бензини гуртарыб галмасын.\nҺәр шеј бир јана, журналистләрә лап јазығым ҝәлди. "Дөрдүнҹү һакимијәт" адландырылан инсанлар ҝөрүн нә ҝүндәдир бизим өлкәмиздә. Бунлары сечки мәнтәгәләринә бурахмырлар ки, ҝедиб орадакы "карусел" әмәлијјатларыны чәкиб халга ҝөстәрәрләр, үстәлик сечки гутулары ачылан заман һеч гутунун һәндәвәринә дә бурахмырлар. Ади вахтларда журналистин "апаратындан" горхан мәктәб мүәллимәси сечки ҝүнүндә журналистин үстүнә елә бағырыр ки, доғрунун бағры јарылыр. Белә дә ки, әҹәб олур бу журналистләрә, ҝетмәсинләр, иштирак еләмәсинләр, бојкот еләсинләр Мүбариз мүәллимин сәрсәм тәклифини. Амма нә етсин Бәхтијар Садыгов, Рауф Арифоғлу (тәдбирдә иштирак да едибләр) кими "Ифтира" ҹәридәсинин (гәзетинин) мәшһур мүһәррири (јазары) олан Мирзә Маһмуд ("Аҹ һәрифләр" тамашасындакы ифтирачы, рүшвәтхор персонаж) тәсири бағышлајан журналистләр? Јазыглар сонра дөвләтдән журнал-гәзетләри, јазарлары үчүн пул ала билмәјәҹәкләр. (Дејирләр Бәхтијар Садыговун шор хијар ији верән гәзетинин ҹәми-ҹүми бир дәнә ишчиси вар, о да өзүдүр) Дөвләт дә бунларын пулу кәссә онун әвәзинә Шејхүлисламдан Аллаһын бир гара гәпијини дә гопара билмәјәҹәкләрини дә јүз фази билирләр. Она ҝөрә дә саламаты "ајыја дајы деҝинән ишин кечсин" мәсәләсидир.\nП.С. Әслиндә јахшы тәклифдир, ҝәрәк Бәхтијарла Арифоғлу өз гәзетләринин шүарыны белә гојсунлар: Ајыја дајы деҝинән, ишин кечсин. Онсуз да бу принсипләрлә јашајырлар.\n4176 дәфә бахылыб


Q=4	C=2	SS=2	LS=0	PS=2	DC=0	LC=0	SD=0	BS=2	G0=26	G1=21	G2=7	DLID=az_RU	BODY=МҮГӘДДӘС КИТАБЫН БАХЫШЫ | ДӘГИГЛИК\nБу хүсусијјәти һәтта һәмишә ҝеҹикән инсанлар да гијмәтләндирир. Аллаһын Кәламында бунунла бағлы ҝөзәл мәсләһәтләр вар.\nДәгиг олмаг нәјә ҝөрә ваҹибдир?\nБУ, НӘ ҮЧҮН ВАҸИБДИР?\nЧох адам фикир вериб ки, ҝетдији јерә бир аз тез ҝәлмәк стресси азалдыр. Һәр јерә вахтында ҝәлән инсан башгаларынын јанында јахшы ад газаныр. Неҹә?\nДәгиг инсан мәһарәтлидир. Әҝәр сиз һәр шеји вахтында едирсинизсә, демәли, ҝөрмәк истәдијиниз ишләрә нәјинсә мане олмасына јол вермирсиниз, вәзијјәт максимум дәрәҹәдә сизин әлиниздәдир.\nДәгиг инсан етибарлыдыр. Јашадығымыз зәманәдә инсанлар чох вахт вердији сөзү јеринә јетирмир, бојун олдуғу шеји етмир. Буна ҝөрә дә сөзүнүн үстүндә дуран инсаны һамы бәјәнир. Етибарлы инсана досту да һөрмәт гојур, аиләси дә. Ишә вахтында ҝәлдији, она верилән иши вахтында гуртардығы үчүн белә инсаны мүдири дә гијмәтләндирир; һәтта бәзән маашыны галдырыр, она даһа чох шеј етибар едир.\nАллаһын Кәламында дәгиглијә аид ајәләр вар. Мисал үчүн, орада јазылыб: «Гој һәр шеј әдәб-әрканла вә низамла олсун» (1 Коринфлиләрә 14:40). Ҝөрүш тәјин едән ики тәрәф һәмин мәкана вахтында ҝәлмәк үчүн әдәб-әрканлы вә низамлы олмалыдыр. Мүгәддәс Китабда һәмчинин јазылыб: «Һәр шејин өз вахты вар, сәма алтында һәр ишин өз вахты вар» (Ваиз 3:1). Бу сөзләрдән сонра һәмчинин дејилир ки, «әкмәјин өз вахты, әкиләни чыхартмағын өз вахты» вар (Ваиз 3:2). Јахшы мәһсул ҝөтүрмәк үчүн әкинчи әкини мөвсүмүндә, вахтында етмәлидир. Башга сөзлә, әкинчинин дәгиглијиндән чох шеј асылыдыр.\nАллаһын Кәламына әсасән, биз башга бир сәбәбә ҝөрә дә дәгиг олмалыјыг. Дәгиг олмагла биз башгаларына вә онларын дәјәрли вахтына һөрмәт етдијимизи ҝөстәририк (Филиппилиләрә 2:3, 4). Һәмишә башгасыны ҝөзләдән инсан исә онун вахтыны оғурламыш олур.\n«Тәкҹә өзүнүзү фикирләшмәјин, башгаларыны да фикирләшин» (Филиппилиләрә 2:4).\nДәгиг олмаг үчүн нә едә биләрик?\nМүгәддәс Китаб мәсләһәт ҝөрүр ки, һәр шеји габагҹадан планлашдыраг (Мәсәлләр 21:5). Ҝетдијиниз јерләрә һәмишә ҝеҹикирсинизсә, бу о демәкдир ки, сизин бүтүн ҝүнүнүз долудур. Буна ҝөрә чалышын ваҹиб олмајан шејләрә бош јерә вахт сәрф етмәјәсиниз. Бир нечә јерә дәјмәлисинизсә, ҝетдијиниз јерләр арасында кифајәт гәдәр вахт гојун вә чалышын ки, вахтындан әввәл чатасыныз. Онда нә тыхаҹ, нә һаванын пис олмасы, нә дә башга бир ҝөзләнилмәз һадисә ҝетдијиниз јерә вахтында чатмаға мане олмајаҹаг.\nАллаһын Кәламы һәмчинин тәвазөкар олмағы мәсләһәт ҝөрүр (Мәсәлләр 11:2). Јәни гәбул един ки, сиз һәр шеји чатдыра билмәзсиниз. Ҝөрүш тәјин етмәздән вә ја һансыса иши филан вахтда гуртараҹағыныза бојун олмаздан өнҹә дүшүнүн, буну етмәјә һәгигәтән вахтыныз чатаҹаг, ја јох. Ҝүҹүнүз чатды-чатмады, һәр шејә разылыг вермәк һәм өзүнүзү, һәм дә башгаларыны стрессә салаҹаг вә дилхор едәҹәк.\nАллаһын Кәламында һәмчинин јазылыб ки, вахтымызын гәдрини биләк (Ефеслиләрә 5:15, 16). Ән ваҹиб ишләри биринҹи јерә гојун (Филиппилиләрә 1:10). Мәсәлән, иҹтимаи нәглијјатла ҝедәркән вә ја кимисә ҝөзләјәркән вахтдан истифадә едиб нәсә охуја вә ја ҝүнүнүзүн галан һиссәсини планлашдыра биләрсиниз.\n«Чалышганын нијјәти уғур ҝәтирәр» (Мәсәлләр 21:5).


Q=2	C=1	SS=1	LS=1	PS=0	DC=0	LC=0	SD=0	BS=0	G0=57	G1=46	G2=36	DLID=az_RU	BODY=ДИЛИ: Aзәрбајҹан (кирил әлифбасы) Азәрбајҹан (латын әлифбасы) Вјетнам Данимарка Индонезија Исвеч Конго Литва Македонија Малта Мјанма Непал Нидерланд Норвеч Самоа Уелс Украјна Фиҹи Чин (мандарин, садәләшдирилмиш) Чин (мандарин, әнәнәви) албан алман амһара африкаанс бенгал бислама болгар варај газах гырғыз еве ермәни естон ефик зулу ибо иврит илок инҝилис исланд испан италјан каонде каталан кинјаруанда кирунди кореја коса латыш лингала лози лувале луганда малагаси малајалам маҹар ндебеле (Зимбабве) оромо пангасинан папјаменто (Аруба) папјаменто (Күрасао) полјак португал пәнҹаб румын рус себуан сепеди серб серб (латын) сесуто (Лесото) сесуто (Ҹәнуби Африка) сетсвана сингал словак словен суаһили суаһили (Конго) тагалог таи тамил татар тви телугу тетум (Дили) тигре ток-писин тсонга тумбука түрк фин франсыз хорват чех чибемба читонга читонга (Малави) чичева шона јао јапон јоруба јунан ҝүрҹү Һаити креолу һилигајнон һинд әрәб\nИшиниз башыныздан ашыр? Сиз тәк дејилсиниз. «Економист» журналында јазылыб ки, «һәр јердә һәр кәс чох мәшғулдур» («The Economist»).\n2015-ҹи илдә сәккиз өлкәдә там иш ҝүнү ишләјән ишчиләр арасында апарылан арашдырмада иштирак едәнләрин чоху демишди ки, евдәки вә ишдәки мәсулијјәтләрини чатдырмаг чох чәтиндир. Буна сәбәб ишдәки, јахуд евдәки мәсулијјәтләрин чохалмасы, иш саатларынын артмасы вә гијмәтләрин галхмасыдыр. Мәсәлән, Америка Бирләшмиш Штатларында бир ишчи орта һесабла һәфтәдә 47 саат ишләјир. Тәхминән беш нәфәрдән бири исә 60 саат вә ја ондан да артыг ишләјир.\n36 өлкәдә кечирилән башга бир арашдырмада иштирак едәнләрин дөрддә бири демишди ки, адәтән, онлар асудә вахтларында белә ҝәрҝин олурлар. Сых графики олан ушаглар да бу ҹүр ҝәрҝинлик јашајыр.\nИнсан аз вахтда даһа чох иш ҝөрмәјә чалышанда стресс јашајыр вә неҹә дејәрләр, вахт ону сыхыр. Бәс бу мәсәләдә таразлығы горумаг мүмкүндүр? Инсанын етигады, сечимләри вә мәгсәдләри буна неҹә тәсир едир? Илк өнҹә ҝәлин инсанлары бу гәдәр чох ишләмәјә сөвг едән дөрд сәбәби нәзәрдән кечирәк.\n1 АИЛӘНИ ЈАХШЫ ДОЛАНДЫРМАГ ИСТӘЈИ\nГари адлы бир аилә башчысы дејир: «Мән һәфтәнин једди ҝүнү ишләјирдим. Ушагларыма һәмишә һәр шејин ән јахшысыны вермәк истәјирдим, онларын мәним кими нәдәнсә корлуг чәкмәсини истәмирдим». Бу ҹүр дүшүнән валидејнләрин һиссләрини баша дүшмәк олар, амма јенә дә онлар, әслиндә, нәјин ваҹиб олдуғуну мүәјјән етмәлидирләр. Апарылан арашдырмалар нәтиҹәсиндә мәлум олмушдур ки, пула, мал-мүлкә бөјүк әһәмијјәт верән ушаглар вә бөјүкләрлә мүгајисәдә бу мәсәләјә таразлы јанашан инсанлар даһа хошбәхт, мәмнун вә сағламдырлар.\nМала, пула үстүнлүк верән аиләдә бөјүјән ушаглар һәјатдан хошбәхтлик дујмур\nУшагларынын ҝәләҹәјини фикирләшәрәк бәзи валидејнләр онлары дәрсдәнкәнар мәшғулијјәтләрлә јүкләјәрәк һәм ушаглары, һәм дә өзләрини јорурлар. Бир китабда дејилир ки, ушагларынын хошбәхтлијини дүшүнән бу валидејнләр, әслиндә, ушагларына да өзләринә дә әзијјәт верирләр («Putting Family First»).\n2 «НӘ ГӘДӘР ЧОХ ОЛСА, О ГӘДӘР ЈАХШЫДЫР» ДҮШҮНҸӘСИ\nРекламчылар инсанлары инандырмаға чалышыр ки, јени чыхан мәһсуллары алмасалар, өзләрини чох мүһүм бир шејдән мәһрум етмиш олурлар. «Економист» журналында јазылыб: «Тиҹарәт базарында чыхан јениликләр инсанлара вахт бахымындан ҝәрҝинлик јашадыр. Алыҹылар гыса вахт әрзиндә “нәји алым, нәјә бахым, нә јејим” дејиб сечим етмәли олурлар».\n1930-ҹу илдә бир мәшһур игтисадијјатчы демишди ки, техноложи јениликләр ишчиләрин иш вахтыны азалдаҹаг. Ҝөрдүјүмүз кими, о, чох јанылырды. «Нју-Јоркер» гәзетинин мүхбири Елизабет Колберт јазыр: «Бу ҝүн инсанлар һеч дә аз ишләмир, әксинә, онларын әлдә етмәк истәдији әшјаларын сајы артыб вә тәбии ки, бу әшјалары алмаг үчүн вахт вә пул лазымдыр» («New Yorker»).\n3 БАШГАЛАРЫНЫ РАЗЫ САЛМАГ ИСТӘЈИ\nБәзи ишчиләр мүдирләрини разы салмаг үчүн саатларла ағыр зәһмәтә гатлашыр. Бәзән исә иш јолдашларыны разы салмаға чалышырлар, чүнки иш јолдашлары ишдән сонра галыб ишләмәдикләри үчүн онлары гынајыр. Бундан әлавә игтисадијјатдакы сәбатсызлыг инсанлары даһа чох ишләмәјә мәҹбур едир.\nҺәмчинин бәзи валидејнләр дә башга аиләләрә бахыб онларын һәјат тәрзи илә ајаглашмаға чалышыр вә бу да ҝәрҝинлијә сәбәб олур. Онлар дүшүнүр ки, әкс һалда ушагларыны нәдәнсә мәһрум етмиш олурлар вә буна ҝөрә өзләрини ҝүнаһкар һисс едирләр.\n4 ӨНДӘ ОЛМАГ, ӨЗҮНҮ ДОҒРУЛТМАГ ИСТӘЈИ\nБирләшмиш Штатларда јашајан Тим дејир: «Ишими чох севирдим, һәмишә ишимә ҹан гојурдум. Дүшүнүрдүм, һәјатда өзүмү доғрултмалыјам».\nТим кими, чох адам инсанын һәјат темпинин онун өзүнәинам һиссинә тәсир етдијини дүшүнүр. Јухарыда ады чәкилән мүхбир Елизабет Колберт дејир: «Инсанын һәмишә ишдә-ҝүҹдә олмасы онун ҹәмијјәтдәки мөвгејини мүәјјән едир. Инсан нә гәдәр мәшғулдурса, бир о гәдәр һөрмәтли инсан сајылыр».\nМүгәддәс Китабда ишҝүзар вә чалышган инсан тәрифләнир (Мәсәлләр 13:4). Анҹаг Аллаһ ејни заманда бизә бу мәсәләдә таразлы олмағы мәсләһәт ҝөрүр. Ваиз 4:6 ајәсиндә дејилир: «Бир овуҹ истираһәт ики овуҹ зәһмәтдән вә күләк далынҹа гачмагдан јахшыдыр».\nБу мәсәләдә таразлы олан инсан әсәбләрини вә сағламлығыны горумуш олур. Бәс иш саатларыны вә ја һәјат темпини азалтмагла буна мүвәффәг олмаг мүмкүндүр? Бәли. Ҝәлин бунунла бағлы дөрд мәсләһәти нәзәрдән кечирәк.\n1 МӘГСӘД ВӘ ДӘЈӘРЛӘРИНИЗИ МҮӘЈЈӘН ЕДИН\nМадди ҹәһәтдән јахшы јашамаг арзусу нормалдыр. Бәс јахшы јашамаг үчүн нә гәдәр пул лазымдыр? Инсанын һәјатда уғурлу олдуғуну нә мүәјјән едир? Буну садәҹә ҝәлирлә өлчмәк дүзҝүндүр? Бир шеји гејд едәк ки, һәддән артыг динҹәлмәк вә истираһәт етмәк дә инсаны вахт бахымындан сыха биләр.\nЈухарыда сөзү ҝәтирилән Тим дејир: «Һәјат јолдашымла бирликдә һәјатымызы ҝөтүр-гој етдик вә садә јашамаг гәрарына ҝәлдик. Бир кағыза һазыркы вәзијјәтимизи вә ҝәләҹәк планларымызы јаздыг. Бу вахта гәдәр вердијимиз гәрарларын нәтиҹәси барәдә данышдыг вә јени мәгсәдләрә чатмаг үчүн планлар гурдуг».\n2 ҺӘР ШЕЈИ АЛМАГ ИСТӘЈИНИ БОҒУН\nМүгәддәс Китаб «ҝөзләрин истәји»ни нәзарәт алтында сахламағы мәсләһәт ҝөрүр (1 Јәһја 2:15—17). Рекламчылар исә бу истәји аловландырыр, инсанлары бүтүн ҝүнү ишләмәјә, јахуд анҹаг әјләнмәјә вә баһалы јерләрдә истираһәт етмәјә сөвг едирләр. Сөзсүз ки, бу ҹүр рекламлардан һеч јана гача билмәрик. Амма онларын тәсирини зәифләдә биләрик. Биз һәмчинин әсл еһтијаҹларымызы мүәјјән етмәлијик.\nБир шеји нәзәрә алмалыјыг ки, үнсијјәт даирәмиз дә бизә ҝүҹлү тәсир едир. Әҝәр дост-танышларыныз анҹаг пула, вара ҹан атырса, јахуд хошбәхтлији вар-дөвләтдә ҝөрүрсә, мәсләһәтдир ки, һәјатда үстүн дәјәрләрә ҹан атан инсанларла отуруб-дурасыныз. Чүнки Аллаһын Кәламында дејилир: «Һикмәтли илә отуруб-дуран һикмәтли олар» (Мәсәлләр 13:20).\n3 ИШ ВАХТЫНА СӘРҺӘД ГОЈУН\nМүдиринизлә ишиниз вә һәјатынызда мүһүм јер тутан шејләр барәдә данышын. Инсанын ишдән савајы шәхси һәјаты да олмалыдыр, шәхси һәјатынызы јашадығыныза ҝөрә өзүнүзү ҝүнаһкар сајмајын. Бир китабда јазылыб: «Ишлә шәхси һәјат арасында сәрһәд гојан вә истираһәтә вахт ајыран инсанлар белә бир мәнтигли нәтиҹәјә ҝәлирләр ки, онлар ишдә олмајанда дүнја дағылмыр» («Work to Live»).\nЈухарыда ады чәкилән Гаринин мадди вәзијјәти јахшы иди, буна ҝөрә дә о, иш вахтыны азалтмаг гәрарына ҝәлди. О дејир: «Аиләмлә бу барәдә данышдым. Мәсләһәтләшиб гәрара ҝәлдик ки, һәјат тәрзимизи дәјишиб садә јашајаг. Гаршымыза гојдуғумуз мәгсәдә чатмаг үчүн јаваш-јаваш мүәјјән аддымлар атдыг. Мән һәмчинин мүдиримлә данышыб һәфтәнин бир нечә ҝүнү ишләмәји хаһиш етдим вә о, разылашды».\n4 АИЛӘНИЗӘ АЈЫРДЫҒЫНЫЗ ВАХТЫ АИЛӘНИЗӘ ВЕРИН\nӘр вә арвадын бирҝә вахт кечирмәјә, ушагларын да ата-ана илә үнсијјәтә еһтијаҹы вар. Буна ҝөрә дә даим мәшғул аиләләрә бахыб онларла ајаглашмаға чалышмајын. Гари мәсләһәт верир: «Истираһәтә вахт ајырын вә аз әһәмијјәтли ишләри кәнара гојун».\nАиләликҹә вахт кечирәндә гојмајын ки, телевизор, мобил телефон вә ја башга електрон аваданлыглар сизә мане олсун. Ҝүндә ән азы бир дәфә сүфрә архасына топлашын вә јемәк вахты үнсијјәт един. Валидејнләр бу садә мәсләһәтләрә әмәл едәрләрсә, ушагларынын сағламлығына, әһвал руһијјәсинә вә тәһсилинә мүсбәт тәсир етмиш оларлар.\nСүфрә архасында аиләнизлә үнсијјәт един\nСонунҹу бир мәсләһәт — өзүнүздән сорушун: «Мән һәјатда нә истәјирәм? Аиләм үчүн нә арзулајырам?» Әҝәр һәјатынызын хошбәхт вә мәналы олмасыны истәјирсинизсә, Мүгәддәс Китабдакы һикмәтли мәсләһәтләрә әмәл едәрәк һәјатда дәјәрли шејләрә үстүнлүк верин.\nВахт вә електрон аваданлыглар\nСмартфонлар вә планшетләр вахта гәнаәт етмәјә көмәк едир, јохса вахтымызы алыр? Бу, бизим онлардан неҹә истифадә етмәјимиздән асылыдыр.\nИшдә: Мобил ҹиһазлар сајәсиндә инсан сечим едә биләр, һарада вә нә вахт ишләсин. Амма бу, ејни заманда стресси артырыр, чүнки саһибкар истәдији вахт, ҝүндүз дә олса, ҝеҹә дә ишчи илә әлагә јарадыб она иш тапшыра биләр.\nЕвдә: Мобил телефонлар сајәсиндә биз аилә үзвләримизә һарада олдуғумуз барәдә мәлумат верәрәк вахта гәнаәт етмиш олуруг. Амма еһтијатлы олмасаг, бу ҹиһазлар аиләмизә ајырдығымыз вахты әлимиздән ала биләр. Арашдырмалар ҝөстәрир ки, валидејнләри мобил ҹиһазлара алудә олдуғу үчүн диггәтдән кәнар галан ушаглар әсәби олур вә онларын давранышында проблемләр јараныр.


Q=5	C=3	SS=1	LS=0	PS=1	DC=3	LC=0	SD=0	BS=1	G0=45	G1=30	G2=16	DLID=az_RU	BODY=Хејирхаһ сәмәријјәли | Иса пејғәмбәрин һәјаты\nӘБӘДИ ҺӘЈАТЫ АЛМАГ ҮЧҮН НӘ ЕТМӘК ЛАЗЫМДЫР?\nИса Мәсиһ һәлә дә Јерусәлимин һәндәвәриндәдир. Чохлу јәһуди онун јанына ҝәлир. Бәзиләри ондан өјрәнмәк, бәзиләри исә ону сынамаг истәјирләр. Төврата јахшы бәләд олан бир адам ондан сорушур: «Устад, әбәди һәјаты алмаг үчүн нә етмәлијәм?» (Лука 10:25).\nИса пејғәмбәр һисс едир ки, гануншүнас бу суалы бош јерә вермир. Бәлкә дә, онун мәгсәди одур ки, Иса пејғәмбәр јәһудиләрин хатиринә дәјәҹәк бир сөз десин. Пејғәмбәр һәмин адамын бу мәсәлә илә бағлы артыг формалашмыш фикри олдуғуну билир. Буна ҝөрә дә Иса пејғәмбәр елә суал верир ки, онун үрәјиндәкиләрини үзә чыхарсын.\nИса пејғәмбәр сорушур: «Ганунда нә јазылыб? Неҹә баша дүшүрсән?» Бу киши Төвраты охудуғу үчүн она әсасән ҹаваб верир. О, Ганунун тәкрары 6:5 вә Лавилиләр 19:18 ајәләриндән ситат ҝәтирәрәк дејир: «“Аллаһын Јеһованы бүтүн гәлбинлә, бүтүн варлығынла, бүтүн ағлынла вә вар ҝүҹүнлә сев” вә “башгасыны өзүнү севдијин кими сев”» (Лука 10:26, 27). Бәс кишинин суалына ҹаваб будур?\nИса пејғәмбәр гануншүнаса дејир: «Дүз дедин: “Һәмишә белә ет, онда әбәди һәјаты алаҹагсан”». Бәс бунунла сөһбәтә нөгтә гојулур? Гануншүнас садәҹә факта әсасланан ҹаваб истәмир. О, өзүнә бәраәт газандырмаға ҹан атыр, истәјир ки, Иса пејғәмбәр онун бахышларынын доғру олдуғуну вә башга адамлара гаршы адил даврандығыны тәсдиг етсин. Буна ҝөрә дә сорушур: «Бәс мән кими севмәлијәм?» (Лука 10:28, 29). Илк бахышдан садә кими ҝөрүнән бу суал әслиндә дәрин мәна дашыјыр.\nЈәһудиләр белә дүшүнүрләр ки, јалныз сојдашларыны, јәни јәһуди адәт-әнәнәләринә риајәт едәнләри севмәлидирләр. Онлара елә ҝәлир ки, Лавилиләр 19:18 ајәси буна ишарә едир. Јәһудиләр һәтта иддиа едирләр ки, онларын ганунуна ҝөрә гејри-јәһудиләрлә үнсијјәт етмәк дүзҝүн дејил (Һәвариләрин ишләри 10:28). Беләликлә, бу гануншүнасын вә ола билсин, Иса Мәсиһин бәзи шаҝирдләринин дә фикринҹә, салеһ олмаг үчүн тәкҹә јәһудиләрә хејирхаһлыг ҝөстәрмәк бәс едәр. Гејри-јәһудиләрлә исә сојдашлары олмадығы үчүн онларла пис рәфтар етмәк олар.\nҜөрәсән, Иса пејғәмбәр бу кишинин вә диҝәр јәһудиләрин хатиринә дәјмәдән онларын бахышларыны неҹә дүзәлдәҹәк? О, бир мәсәл чәкир: «Бир адам Јерусәлимдән Әриһаја енирди. Јолда гулдурларын әлинә дүшдү. Гулдурлар ону сојундуруб дөјдүләр, өлүмҹүл һалда гојуб ҝетдиләр. Бу вахт бир каһин дә о јолла ҝедирди, лакин ону ҝөрдүкдә јолун о тајына кечиб ҝетди. Һабелә бир лавили дә һәмин јерә чатыб ону ҝөрәндә јолун о бири тәрәфинә кечиб ҝетди. О јол илә бир сәмәријјәли дә ҝедирди. О, һәмин јерә чатанда бу адамы ҝөрдү. Она јазығы ҝәлди» (Лука 10:30—33).\nИса пејғәмбәри динләјәнләр јәгин билирләр ки, әксәр каһинләр вә мәбәддә хидмәт едән лавилиләр Әриһа шәһәриндә јашајырлар. Мәбәддән гајыданда онлар 23 километр јол ҝетмәли олурлар. Бу јол тәһлүкәлидир вә орада гулдурлар ҝизләнир. Әҝәр каһин вә лавили сојдашынын орада пис вәзијјәтдә олдуғуну ҝөрәрсә, мәҝәр она көмәк етмәли дејил? Пејғәмбәрин данышдығы мәсәлдә онлар көмәк етмирләр. Көмәк әлини узадан јәһудиләрин нифрәт етдији сәмәријјәли олур (Јәһја 8:48).\nБәс һәмин сәмәријјәли јәһудијә неҹә көмәк едир? Пејғәмбәр мәсәлинә давам едир: «[Сәмәријјәли] јахынлашыб онун јараларына јағ вә шәраб төкдү, јараларыны сарыды. Сонра ону өз ешшәјинә миндириб бир карвансараја ҝәтирди вә орада онун гајғысына галды. Ертәси ҝүн сәмәријјәли ики динар чыхарыб карвансара саһибинә верди вә деди: “Бу адама јахшы бах, артыг хәрҹин чыхса, гајыданда өдәјәрәм”» (Лука 10:34, 35).\nМәсәли данышандан сонра Даһи Устад, Иса Мәсиһ гануншүнаса дүшүндүрүҹү суал верир: «Сәнҹә, бу үч нәфәрдән һансы бири гулдурларын әлинә дүшмүш адама мәһәббәт ҝөстәрди?» Ола билсин ки, онун сәмәријјәли демәјә дили ҝәлмир вә буна ҝөрә о, «она мәрһәмәт ҝөстәрән» дејир. Иса Мәсиһ бу мәсәлин ҹаныны вурғулајараг она дејир: «Ҝет, сән дә белә елә» (Лука 10:36, 37).\nНеҹә дә ҝөзәл вә мәһарәтли тәлим үсулудур! Әҝәр Иса пејғәмбәр гануншүнаса бирбаша десәјди ки, гејри-јәһудиләри дә севмәлидирләр, чәтин ки, һәмин адам вә диҝәр јәһудиләр бунунла разылашардылар. Пејғәмбәрин данышдығы бу садә мәсәл вә инсанлара таныш олан хырдалыглар сајәсиндә ону динләјәнләр гануншүнасын вердији «Мән кими севмәлијәм?» суалына ајдын ҹаваб тапа биләрдиләр. Башгасыны доғрудан да севән о кәсдир ки, Мүгәддәс Јазыларда әмр олундуғу кими, хејирхаһлыг вә мәһәббәт ҝөстәрир.\nНәјә ҝөрә бир нәфәр әбәди һәјаты алмаг үчүн нә етмәли олдуғуну сорушур?\nЈәһудиләрин фикринҹә, онлар кими севмәлидирләр вә нәјә ҝөрә онлар белә дүшүнүрләр?\nИса пејғәмбәр әслиндә кими севмәли олдуғумузу ајдын шәкилдә неҹә ҝөстәрир?\n«Јахыныны өзүнү севдијин кими сев»\nЈахынымызы севмәлијик демәклә Иса нәји нәзәрдә тутурду? Биз буну неҹә едә биләрик?


Q=18	C=3	SS=0	LS=11	PS=7	DC=0	LC=0	SD=0	BS=1	G0=26	G1=19	G2=14	DLID=az_RU	BODY=Лавилиләр 6 | Онлајн Мүгәддәс Китаб | Јени дүнја тәрҹүмәси\nТәгсир гурбаны тәләб олунан диҝәр һаллар (1—7)\nГурбанларла бағлы ҝөстәришләр (8—30)\nЈандырма гурбаны (8—13)\nТахыл тәгдимәси (14—23)\nҜүнаһ гурбаны (24—30)\n6 Јеһова сөзүнә давам едиб Мусаја деди: 2 «Ким она әманәт олунан шејлә бағлы башгасыны алдадар,+ јахуд кимдәнсә нәсә оғурлајарса, кимәсә фырылдаг ҝәләрсә, 3 итмиш бир шеји тапыб онунла бағлы јалан данышарса вә бу ҝүнаһлардан бирини етдији һалда јаландан анд ичәрсә,+ Јеһоваја сәдагәтсизлик+ ҝөстәриб ҝүнаһ ишләмиш олаҹаг. 4 Бу ҹүр ҝүнаһа батан адам оғурладығыны, зорла вә ја фырылдагла әлә кечирдијини, она әманәт олунан вә ја тапдығы итмиш шеји, 5 јахуд һаггында јаландан анд ичдији шеји гајтармалыдыр. Зәрәрин дәјәри там һәҹмдә саһибинә өдәнилмәли вә үстүнә дәјәрин бешдә бири әлавә едилмәлидир.+ Тәгсиркар буну ҝүнаһы сүбута јетирилән ҝүн етмәлидир. 6 О һәмчинин тәјин едилмиш дәјәрә мүвафиг бир гоч ҝөтүрүб Јеһоваја тәгсир гурбаны кими каһинин јанына ҝәтирмәлидир.+ 7 Каһин Јеһованын өнүндә онун үчүн кәффарә вермәлидир. Беләҹә, ону ҝүнаһа батыран әмәли бағышланаҹаг».+ 8 Јеһова сөзүнә давам едиб Мусаја деди: 9 «Һаруна вә оғулларына бу әмри чатдыр: “Јандырма гурбанына даир ганун беләдир:+ јандырма гурбаны бүтүн ҝеҹәни сәһәрәдәк гурбанҝаһдакы одун үстүндә галмалыдыр. Гурбанҝаһдакы од арамсыз јанмалыдыр. 10 Каһин хидмәт үчүн олан кәтан палтарыны+ вә кәтан туманыны+ ҝејинмәлидир. Сонра гурбанҝаһдан јандырма гурбанынын күлүнү тәмизләјиб+ гурбанҝаһын јанына јығмалыдыр. 11 Сонра исә әјнини дәјишиб+ күлү дүшәрҝәдән кәнара, пак јерә апармалыдыр.+ 12 Гурбанҝаһдакы од һәмишә јанмалы, сөнмәмәлидир. Каһин һәр сәһәр ора одун атмалы,+ үстүнә јандырма гурбаныны дүзмәли, һәмчинин орада үнсијјәт гурбанынын пијини јандырмалыдыр.+ 13 Гурбанҝаһдакы од һәмишә јанмалы, һеч вахт сөнмәмәлидир. 14 Тахыл тәгдимәсинә даир ганун беләдир:+ Һарун оғуллары ону Јеһованын һүзурунда, гурбанҝаһын гаршысында тәгдим етмәлидирләр. 15 Онлардан бири тахыл тәгдимәсиндән — јағ гатылмыш нарын ундан бүтүн күндүрү илә бир јердә бир овуҹ ҝөтүрүб гурбанҝаһда әтри Јеһоваја хош олан хатирә тәгдимәси кими јандырмалыдыр.+ 16 Галаныны Һарун вә оғуллары јејәҹәк.+ Ондан мајасыз чөрәк бишириб мүгәддәс јердә — Һүзур чадырынын һәјәтиндә јемәлидирләр.+ 17 Она маја гатылмамалыдыр.+ Мәнә одда јандырылараг ҝәтирилән тәгдимәләрдән буну каһинләрә пај верирәм.+ Ҝүнаһ гурбаны вә тәгсир гурбаны кими о да сон дәрәҹә мүгәддәсдир.+ 18 Һарун нәслиндән олан бүтүн киши хејлаглары ондан јејә биләр.+ Бу, Јеһоваја одда јандырылараг ҝәтирилән тәгдимәләрдән онларын нәсилләринә верилән һәмишәлик пајдыр.+ Бу тәгдимәләрин дәјдији һәр шеј мүгәддәс олаҹаг”». 19 Јеһова јенә Муса илә данышыб деди: 20 «Һарун мәсһ едилән ҝүн өзү вә оғуллары Јеһоваја буну тәгдим етмәлидирләр:+ тахыл тәгдимәси+ олараг ефанын*+ онда бири гәдәр нарын ун, јарысыны сәһәр, јарысыны ахшам. Буну һәмишә етмәлидирләр. 21 Уна јағ гатыб саҹда биширмәлидирләр.+ Сонра чөрәјә јахшыҹа јағ һопдуруб доғрамалы вә әтри Јеһоваја хош олан тахыл тәгдимәси кими ҝәтирмәлидирләр. 22 Һарун оғулларындан онун јеринә кечән мәсһ едилмиш каһин дә буну етмәлидир.+ Бу тәгдимә бүтүнлүклә јандырылыб Јеһоваја ҝәтирилмәлидир. Бу, һәмишәлик ганундур. 23 Каһинин ҝәтирдији тахыл тәгдимәләринин һәр бири бүтүнлүклә јандырылмалыдыр. Ондан јемәк олмаз». 24 Јеһова јенидән Муса илә данышыб деди: 25 «Һаруна вә оғулларына белә де: “Ҝүнаһ гурбанына даир ганун беләдир:+ ҝүнаһ гурбаны кими ҝәтирилән һејваны Јеһованын өнүндә, јандырма гурбаны кими ҝәтирилән һејванын кәсилдији јердә кәсмәк лазымдыр.+ Ҝүнаһ гурбаны сон дәрәҹә мүгәддәсдир. 26 Бу гурбандан ону тәгдим едән каһин јејәҹәк.+ О, мүгәддәс јердә — Һүзур чадырынын һәјәтиндә јејилмәлидир.+ 27 Гурбанын әти дәјән һәр шеј мүгәддәс олаҹаг. Ганындан киминсә палтарына сычраса, палтар мүгәддәс јердә јујулмалыдыр. 28 Әтин гајнадылдығы сахсы габ сындырылмалыдыр. Әҝәр мис габда гајнадылыбса, онда габы сүртүб су илә јумаг лазымдыр. 29 Каһинләрин сырасындан олан бүтүн кишиләр ондан јејә биләрләр.+ О, сон дәрәҹә мүгәддәсдир.+ 30 Лакин ганы мүгәддәс мәкана, Һүзур чадырына кәффарә кими ҝәтирилән ҝүнаһ гурбанындан јемәк олмаз.+ О, одда јандырылмалыдыр.


Q=19	C=3	SS=1	LS=13	PS=3	DC=0	LC=0	SD=0	BS=1	G0=49	G1=34	G2=17	DLID=az_RU	BODY=Мәтта 13 | Онлајн Мүгәддәс Китаб | Јени дүнја тәрҹүмәси\nПАДШАҺЛЫГ ҺАГГЫНДА МӘСӘЛЛӘР (1—52)\nИса нә үчүн мәсәлләрлә данышыр (10—17)\nӘкинчи һагда мәсәлин изаһы (18—23)\nБуғда вә алаг отлары (24—30)\nХардал тохуму вә маја (31—33)\nИса мәсәл чәкмәклә пејғәмбәрлији иҹра едир (34, 35)\nБуғда вә алаг отлары һагда мәсәлин изаһы (36—43)\nҜизли хәзинә вә әла мирвари (44—46)\nБалыг тору (47—50)\nХәзинәдән чыхан тәзә вә көһнә шејләр (51, 52)\nИсаны доғма јурдунда гәбул етмирләр (53—58)\n13 О ҝүн Иса евдән чыхыб дәнизин саһилиндә отурмушду. 2 Онун јанына о гәдәр адам ҝәлди ки, Иса гајыға миниб әјләшди. Ҹамаат исә саһилдә дајанды.+ 3 Иса мәсәлләрлә данышмаға башлады:+ «Бир әкинчи тохум сәпмәјә чыхды.+ 4 Тохум сәпәркән тохумлардан бәзиләри јол кәнарына дүшдү вә гушлар ҝәлиб онлары дәнләди.+ 5 Диҝәрләри торпағы аз олан дашлыға дүшдү вә торпаг дәрин олмадығындан дәрһал ҹүҹәрди.+ 6 Амма ҝүнәш чыханда онлар солду вә көкү олмадығындан гуруду. 7 Башгалары тиканлыға дүшдү. Тикан коллары бөјүјүб онлары боғду.+ 8 Бәзиләри исә мүнбит торпаға дүшдү вә бар ҝәтирди. Бири јүзгат, диҝәри алтмышгат, о бириси отузгат бар верди.+ 9 Гулағы олан гој ешитсин!»+ 10 Шаҝирдләр Исаја јахынлашыб сорушдулар: «Нијә онлара һәр шеји мәсәлләрлә данышырсан?»+ 11 Иса ҹаваб верди: «Сизә сәмави Падшаһлығын мүгәддәс сирләрини баша дүшмәк әнамы верилиб,+ онлара исә верилмәјиб. 12 Кимин варыдырса, она даһа чох вериләҹәк вә онда боллуг олаҹаг, амма кимин јохудурса, әлиндәки дә алынаҹаг.+ 13 Буна ҝөрә дә онларла данышанда мәсәлләрлә данышырам, чүнки бахырлар, амма һеч нә ҝөрмүрләр, ешидирләр, амма һеч нә баша дүшмүрләр, мәғзини тутмурлар.+ 14 Әшија пејғәмбәрин бу сөзләри онларын үзәриндә јеринә јетир: “Ешитмәјинә ешидәҹәксиниз, амма бир шеј баша дүшмәјәҹәксиниз. Бахмағына бахаҹагсыныз, амма бир шеј ҝөрмәјәҹәксиниз.+ 15 Чүнки бу халгын үрәји күтләшиб. Гулаглары ешидир, амма һај вермирләр. Ҝөзләрини јумублар ки, ҝөзләри илә ҝөрмәсинләр, гулаглары илә ешитмәсинләр, үрәкләри илә дәрк етмәсинләр вә ҝери дөнмәсинләр ки, Мән онлара шәфа верим”.+ 16 Сизин исә ҝөзләриниз бәхтијардыр, чүнки ҝөрүр, гулагларыныз бәхтәвәрдир, чүнки ешидир.+ 17 Буну билин ки, чохлу пејғәмбәр вә салеһ адам сизин ҝөрдүјүнүзү ҝөрмәји арзуламыш, амма ҝөрмәмишдир,+ ешитдикләринизи ешитмәк истәмиш, амма ешитмәмишдир. 18 Инди исә әкинчи һаггындакы мәсәлин мәнасына гулаг асын.+ 19 Инсан Падшаһлыг һаггындакы сөзү ешидир, лакин мәнасыны анламырса, Шәрир+ ҝәлиб о адамын үрәјинә сәпилмиш тохуму апарыр. Бу, јол кәнарына сәпилмиш тохумдур.+ 20 Дашлыға дүшмүш тохум о адама аиддир ки, сөзү ешидир вә ону дәрһал севинҹлә гәбул едир.+ 21 Лакин көк салмадығы үчүн чох галмыр, сөзә ҝөрә чәтинлик, тәгиб башлајанда дәрһал иманы сарсылыр. 22 Тиканлыға дүшмүш тохум о адама аиддир ки, сөзү ешидир, лакин бу зәманәнин гајғылары+ вә вар-дөвләтин алдадыҹы гүввәси сөзү боғур вә о бар вермир.+ 23 Мүнбит торпагда әкилмиш тохум исә о адама аиддир ки, сөзү ешидир, мәнасыны дәрк едир вә бар верир: бири јүзгат, бири алтмышгат, о бириси дә отузгат».+ 24 Иса онлара башга бир мәсәл чәкди: «Сәмави Падшаһлыг өз тарласында јахшы тохум әкмиш адама бәнзәјир. 25 Адамлар јатанда онун дүшмәни ҝәлди, буғданын арасына алаг тохуму сәпиб ҝетди. 26 Буғда ҹүҹәриб сүнбүл ҝәтирәндә алаг отлары да чыхды. 27 Нөкәрләр ҝәлиб ев саһибинә дедиләр: “Аға, мәҝәр сән тарлада јахшы тохум әкмәмишдин? Неҹә олур ки, орада алаг отлары битиб?” 28 Ағалары онлара деди: “Буну дүшмән едиб”.+ Нөкәрләр дедиләр: “Истәјирсән, ҝедиб алаг отларыны јығаг?” 29 Ағалары деди: “Јох, гојун галсын. Алаг отларыны јығанда бирдән буғданы да чыхарарсыныз. 30 Гој икиси дә бичинә гәдәр бир јердә бөјүсүн. Бичин вахты мән бичинчиләрә дејәҹәјәм: “Әввәлҹә алаг отларыны јығыб дәрз бағлајын вә јандырын, сонра исә буғданы мәним анбарыма топлајын”».+ 31 Иса онлара даһа бир мәсәл чәкди: «Сәмави Падшаһлыг бир адамын өз тарласында әкдији хардал тохумуна бәнзәјир.+ 32 Хардал тохуму тохумлар арасында ән хырдасы олса да, бөјүјәндә бостан биткиләри арасында ән јекәси олур, һәтта ағаҹа чеврилир вә ҝөј гушлары ҝәлиб онун будагларында јува салыр». 33 Онлара башга бир мәсәл чәкди: «Сәмави Падшаһлыг мајаја бәнзәјир. Гадын ону үч ири габ* уна гатыр вә бүтүн хәмир аҹыјыр».+ 34 Иса бүтүн бунлары ҹамаата мәсәлләрлә данышды. Бәли, Иса онларла данышанда һәмишә мәсәл чәкирди.+ 35 Беләҹә, пејғәмбәр васитәсилә дејилмиш бу сөзләр јеринә јетди: «Ағзымы мәсәлләрлә ачаҹағам, әзәлдән* ҝизли сахланылмыш сирләри бәјан едәҹәјәм».+ 36 Иса ҹамааты јола саландан сонра евә ҝәлди. Шаҝирдләри онун јанына ҝәлиб дедиләр: «Тарладакы алаг отлары мәсәлини бизә изаһ ет». 37 Иса сөзә башлады: «Јахшы тохуму сәпән инсан Оғлудур. 38 Тарла дүнјадыр,+ јахшы тохум Падшаһлығын оғуллары, алаг отлары исә Шәририн оғулларыдыр.+ 39 Алаг отуну әкән дүшмән Иблисдир. Бичин бу дөврүн јекуну, бичинчиләр исә мәләкләрдир. 40 Алаг отлары јығылыб одда јандырылдығы кими, бу дөврүн јекунунда да белә олаҹаг.+ 41 Инсан Оғлу өз мәләкләрини ҝөндәрәҹәк. Мәләкләр ҝүнаһа сүрүкләјән һәр шеји вә ганунсуз ишләр ҝөрән һәр кәси онун Падшаһлығындан јығыб 42 одлу күрәјә атаҹаглар.+ Онлар орада ағлашыб дишләрини гыҹајаҹаглар. 43 Салеһләр исә о вахт Аталарынын Падшаһлығында ҝүнәш кими парлајаҹаглар.+ Гулағы олан ешитсин. 44 Сәмави Падшаһлыг чөлдә ҝизләдилмиш хәзинәјә бәнзәјир. Ону бир нәфәр тапыб ҝизләтди. Сонра севинҹиндән ҝедиб һәр шејини сатды вә ораны алды.+ 45 Сәмави Падшаһлыг һәмчинин әла мирвариләр ахтаран таҹирә бәнзәјир. 46 О, чох гијмәтли бир мирвари тапанда ҝедиб дәрһал һәр шејини сатды вә о мирварини алды.+ 47 Сәмави Падшаһлыг һәмчинин дәнизә атылан вә ичинә ҹүрбәҹүр балыг дүшән тора бәнзәјир. 48 Тор балыгла доланда ону саһилә чыхартдылар вә отуруб јахшы балыглары габлара јығдылар,+ јарарсыз балыглары исә тулладылар.+ 49 Бу дөврүн јекунунда да белә олаҹаг. Мәләкләр ҝәлиб писләри салеһләрдән ајыраҹаг 50 вә онлары одлу күрәјә атаҹаг. Онлар орада һөнкүр-һөнкүр ағлајыб дишләрини гыҹајаҹаглар. 51 Бүтүн бунларын мәнасыны баша дүшдүнүз?» Шаҝирдләр: «Бәли», — дејә ҹаваб вердиләр. 52 Сонра Иса онлара деди: «Белә исә, сәмави Падшаһлыг һаггында һәгигәти өјрәниб буну башгаларына өјрәдән һәр адам хәзинәсиндән тәзә вә көһнә шејләр чыхаран ев саһибинә бәнзәјир». 53 Иса мәсәлләри данышыб гуртарды вә јола дүшдү. 54 Өз доғма јурдуна гајыдандан сонра+ онларын синагогунда вәз етмәјә башлады. Ҹамаат мәәттәл галыб дејирди: «Бу адамда бу гәдәр һикмәт һарадандыр? Бу мөҹүзәләри кимин ҝүҹү илә едир?+ 55 Мәҝәр бу, дүлҝәрин оғлу дејил?+ Анасынын да ады Мәрјәм дејил? Мәҝәр бу, Јагуб, Јусиф, Шимон вә Јәһуданын гардашы дејил?+ 56 Бүтүн баҹылары да арамызда дејилләрми? Елә исә бу адамда бүтүн бунлар һарадандыр?»+ 57 Буна ҝөрә дә ону гәбул етмәдиләр.+ Онда Иса деди: «Пејғәмбәрин һөрмәт ҝөрмәдији јер варса, о да өз јурду, өз евидир».+ 58 Иса онларын иман ҝәтирмәдијинә ҝөрә орада чох мөҹүзә ҝөстәрмәди.\n^ Диҝәр вариант: бәшәрин тәмәли гојуландан.


Q=5	C=2	SS=2	LS=1	PS=0	DC=0	LC=0	SD=0	BS=2	G0=107	G1=77	G2=29	DLID=az_RU	BODY=Биографија: Бүтүн сыхынтыларымда тәсәлли алдым | Едуард Бејзли\nДИЛИ: Aзәрбајҹан (кирил әлифбасы) Азәрбајҹан (латын әлифбасы) Белиз креолу Вјетнам Данимарка Индонезија Исвеч Кирибати Конго Литва Македонија Маршалл Мјанма Непал Нидерланд Ниҝериа пиҹини Норвеч Понапе Самоа Соломон Адалары пиҹини Тонга Тувалу Украјна Фиҹи Чин (Кантон, садәләшдирилмиш) Чин (Кантон, әнәнәви) Чин (мандарин, садәләшдирилмиш) Чин (мандарин, әнәнәви) адангме албан алман алур ами амһара африкаанс ашағы алман ајмара баса (Камерун) башгырд бенгал бикол болгар булу варај венда волајта га ган гарифуна гуарани гуҹарат гырғыз дамара дуала дхолуо еве едо ермәни ермәни (гәрб) есан естон ефик занде зулу ибанаг ибо иврит илок инҝилис исланд исоко испан италјан кабовердиану кабре какчикел каннада каонде каталан кекчи кечуа (Анкаш) кечуа (Боливија) кикамба кикујју килуба кинјаруанда кирунди кисонге кореја коса куангали куанјама күрд курманҹи күрд курманҹи (Гафгаз) күрд курманҹи (кирил) латыш лингала лози лувале луганда лунда малагаси малај малајалам мам мамбве-лунгу маратһ масатек (Хуаутла) мајја маҹар мбунда мегрел михе миштек (Ҝерреро) монгол море моту науатл (Хуастека) науатл (Шимали Пуебла) науатл (мәркәзи) науатл (Ҝерерро) нгабар ндебеле ндебеле (Зимбабве) ндонга нзема окпе оромо осетин пангасинан папјаменто (Күрасао) пиҹин (Камерун) полјак португал португал (португал) пәнҹаб румын рус санго сапотек (Истм) свати себуан сепеди сепулана серб серб (латын) сесуто (Лесото) сесуто (Ҹәнуби Африка) сетсвана сидамо сингал словак словен сотсил сранан-тонго суаһили суаһили (Конго) тагалог таи тамил тараски татар таҹик тви телугу тетела тетум (Дили) тзелтал тив тигре тлапанек ток-писин тотонак тохолабал тсонга тумбука түрк түркмән урһобо фарс фин фон франсыз хорват чех чибемба чилуба чинјанја читонга читонга (Зимбабве) читонга (Малави) чичева чол чуваш шона јао јапон јоруба јунан ҝүрҹү Ҹәнуби Африка жест дили ҹола Һаити креолу һауса һереро һилигајнон һинд һири-моту әрәб өзбәк өзбәк (латын)\nБүтүн сыхынтыларымда тәсәлли алдым\nНәгл етди Едуард Бејзли\nҺинд чајынын гәрб саһилиндә, индики Пакистан әразисиндә гәдим Суггур шәһәри јерләшир. Мән 1929-ҹу ил, 9 нојабр тарихиндә һәмин шәһәрдә дүнјаја ҝәлмишәм. Һәмин вахт бир хүсуси тәјинатлы мүждәчи валидејнләримә ал-әлван рәнҝли китаблар вермишди. Мүгәддәс Китаба әсасланмыш бу китаблар мәним бир Јеһованын Шаһиди кими формалашмағымда бөјүк рол ојнады.\nҺӘМИН китаблар ҝөјгуршағы дәсти адланырды. Орадакы шәкилләр тәсәввүрүмдә силинмәз изләр гојмушду. Онларын сајәсиндә кичик јашларымдан Мүгәддәс Китаб биликләринә марағым јаранмышды.\nИкинҹи Дүнја мүһарибәси Һиндистаны ҹәнҝинә аланда һәјатым алт-үст олмаға башлады. Валидејнләрим әввәлҹә ајры јашады, сонра исә бошандылар. Һеч ҹүр баша дүшә билмирдим ки, севдијим бу ики инсан нијә ајрылыб. Өзүмү мәнәви ҹәһәтдән чөкмүш, атылмыш һисс едирдим. Евин тәк ушағы идим, еһтијаҹ дујдуғум тәсәллини верән, дәстәк олан јох иди.\nАнамла мән Кәрачи шәһәриндә јашајырдыг. Бир ҝүн Јеһованын Шаһиди олан Фред Һордејкер адлы јашлы һәким гапымызы дөјдү. О, бизә китаблар верән һәмин хүсуси тәјинатлы мүждәчијлә ејни динә мәнсуб иди. Фред Һордејкер анама Мүгәддәс Китабы арашдырмағы тәклиф етди. Анам истәмәди, амма она деди ки, бу, мәнә мараглы ҝәлә биләр. Нөвбәти һәфтәдән дәрс кечмәјә башладыг.\nБир нечә һәфтәдән сонра мән Фред гардашын клиникасында кечирилән ибадәт ҝөрүшләринә гатылдым. Орада тәхминән 12 нәфәр аһыл јашлы Јеһованын Шаһиди топлашырды. Онлар мәнә өз балалары кими јанашыр, гајғы ҝөстәрир вә үрәк-дирәк верирдиләр. Ашағы әјилиб ҝөзләримә бахараг, әсл дост кими мәнимлә сөһбәт етмәләрини һеч вахт унутмарам. Һәмин вахт ән чох еһтијаҹ дујдуғум да бу иди.\nБир мүддәтдән сонра Фред гардаш мәни тәблиғ хидмәтинә дәвәт етди. О, мәнә патефонда Мүгәддәс Китаба әсасланан гыса нитгләри гошмағы өјрәтди. Нитгләрин бәзиләри сәрт олдуғу үчүн бәзи ев сакинләринин хошуна ҝәлмирди. Амма мән тәблиғ етмәкдән зөвг алырдым. Мүгәддәс Китаб һәгигәтләри гәлбими риггәтә ҝәтирирди вә мән ону башгалары илә бөлүшмәји севирдим.\nЈапонија ордусу Һиндистаны зәбт етмәјә һазырлашанда Британија һөкумәти Јеһованын Шаһидләринә даһа чох тәгиб ҝөстәрмәјә башлады. 1943-ҹү илин ијул ајында мән дә бу тәгибләрин гурбаны олдум. Англикан кешиши олан директорумуз анама Јеһованын Шаһидләри илә мүнасибәтләримин шаҝирдләрә пис нүмунә олдуғуну дејәрәк мәни мәктәбдән говду. Анам горхду вә мәнә Јеһованын Шаһидләри илә әлагә сахламағы гадаған етди. Бир мүддәтдән сонра мәни атамын јанына, 1370 километр аралыда јерләшән Пишәвәрә ҝөндәрди. Руһани гидадан вә баҹы-гардашлардан узаг дүшмәјим мәни зәифләтди.\nРУҺАНИ МҮАЛИҸӘ АЛДЫМ\n1947-ҹи илдә иш ахтармаг үчүн Кәрачијә гајытдым. Орада оланда Фред гардашын клиникасына ҝетдим. О, мәни чох меһрибан вә сәмими гаршылады. Гардаш сағламлығымла бағлы ҝәлдијими зәнн едиб сорушду:\n— Һаран ағрыјыр?\n— Һәким, мән физики јох, руһани ҹәһәтдән хәстәләнмишәм. Мүгәддәс Китаб дәрсинә еһтијаҹым вар, — дејә ҹаваб вердим.\n— Нә вахт башлајаг?\n— Мүмкүндүрсә, елә индиҹә.\nҺәмин ахшам мөһтәшәм Мүгәддәс Китаб дәрси кечдик. Руһани ҹәһәтдән мөһкәмләнәрәк евә гајытдым. Анам Јеһованын Шаһидләри илә әлагәми кәсмәк үчүн әлиндән ҝәләни едирди, амма бу дәфә һәјатымы һәгигәт үзәриндә гурмаға гәти гәрарлы идим. 1947-ҹи ил августун 31-и вәфтиз олундум. Чох кечмәмиш 17 јашымда өнҹүл хидмәтинә башладым.\nСЕВИНҸ ДОЛУ ӨНҸҮЛЛҮК ХИДМӘТИ\nМән Британијанын кечмиш сәрһәд заставасы олан Кветтаја тәјин олундум. 1947-ҹи илдә өлкә Һиндистан вә Пакистана бөлүндү *. Бу, ҹамаат арасында дини зоракылығын јајылмасына ҝәтириб чыхарды вә ән бөјүк көчләрдән бири кими тарихә из салды. Тәхминән 14 милјон инсан ев-ешијиндән дидәрҝин дүшдү. Һиндистандакы мүсәлманлар Пакистана, Пакистандакы сигһләр вә һиндулар исә Һиндистана көчүрүлдү. Һәмин хаос дөнәминдә мән Кәрачидән Кветтаја ҝедән гатара миндим. Ҹамаат о гәдәр чох иди ки, јолун чохуну гатарын бајыр тәрәфиндән саллашараг ҝетмишдим.\n1948-ҹи ил, Һиндистанда рајон топлантысында\nКветтада хүсуси өнҹүл олан 20 јашлы Ҹорҹ Синглә таныш олдум. О, мәнә дәрәли-тәпәли олан бу әразидә долашмаг үчүн көһнә бир велосипед верди. Чох вахт тәк тәблиғ едирдим. Алты ајын ичиндә артыг 17 нәфәрлә Мүгәддәс Китаб дәрси кечирдим вә онларын бәзиләри һәгигәтә ҝәлди. Онлардан бири Садиг Мәси адлы бир забит иди. О, Ҹорҹла мәнә бәзи нәшрләримизи Пакистанын дөвләт дили олан урду дилинә тәрҹүмә етмәјә көмәк етди. Бир мүддәтдән сонра Садиг тәблиғчи олду.\n«Гуин Елизабет»ин ҝөјәртәси, Ҝилад Мәктәбинә ҝедәркән\nБу әразидә мүәјјән мүддәт тәблиғ етдикдән сонра мән Кәрачијә гајытдым. Бурада Ҝилад Мәктәбини јениҹә битирмиш Һенри Финч вә Һарри Форест адлы хүсуси тәјинатлы мүждәчиләрлә хидмәт етдим. Онлардан нәләр-нәләр өјрәндим! Бир дәфә Һенри гардашла бирҝә Пакистанын шималына тәблиғ сәјаһәтинә чыхмышдыг. Һүндүр дағ силсиләләринин јамаҹында урду дилиндә данышан садә кәндлиләрә раст ҝәлдик. Онлар Мүгәддәс Китаб һәгигәтләринә сусамышдылар. Ики ил сонра мән дә Ҝилад Мәктәбинә дәвәт алдым. Мәктәбдән сонра Пакистана гајытдым вә бурада вахташыры рајон нәзарәтчиси кими хидмәт едирдим. Үч хүсуси тәјинатлы мүждәчи илә бирҝә Лаһор шәһәриндә јашајырдым.\nӘфсуслар олсун ки, 1954-ҹү илдә бирҝә јашадығым мүждәчиләр арасында гызғын мүбаһисәләр јаранды. Бу сәбәбдән филиал тәјинатлары дәјишдирмәли олду. Дүшүнҹәсизлик едиб бу мүбаһисәдә тәрәф тутдуғум үчүн төһмәт алдым. Јаман пис олмушдум, тәјинатымы јарытмадығымы дүшүнүрдүм. Кәрачијә гајытдым, орадан исә Лондона (Инҝилтәрә) көчдүм. Истәјирдим һәр шејә јенидән башлајым.\nЛондонда хидмәт етдијим јығынҹағын бир чох үзвү бејтелли иди. Филиал хидмәтчиси олан Прајс Һјуз гардаш мәнә гајғы ҝөстәрди. Бир дәфә о, мәнә үмумдүнја тәблиғ ишинә нәзарәт етмиш Ҹозеф Рутерфорд гардашын она неҹә гулагбурмасы вермәсиндән данышды. Һәмин вахт Прајс гардаш өзүнә бәраәт газандырмаға чалышдығы үчүн Рутерфорд гардаш ону данлајыбмыш. Прајс гардашын бүтүн бунлары неҹә тәбәссүмлә данышмасы мәни тәәҹҹүбләндирмишди. Гардаш баш верәнләрә ҝөрә әввәл-әввәл дилхор олса да, сонрадан мәзәммәтин јериндә олдуғуну вә бунун Јеһованын мәһәббәтинин тәҹәссүмү олдуғуну дәрк етдијини деди (Ибр. 12:6). Гардашын сөзләри үрәјимә тәсир етди вә јенидән Јеһоваја севинҹлә хидмәт етмәјимә көмәк етди.\nҺәмин әрәфәләрдә анам Лондона көчдү вә сонрадан Рәһбәрлик Шурасынын үзвү олан Ҹон Барр гардашын тәклифини гәбул едиб Мүгәддәс Китаб өјрәнмәсинә башлады. О, руһани ҹәһәтдән тез инкишаф етди вә 1957-ҹи илдә вәфтиз олунду. Сонрадан өјрәндим ки, атам да өлүмүндән өнҹә Јеһованын Шаһидләри илә Мүгәддәс Китаб өјрәнирмиш.\n1958-ҹи илдә Лондонда јашајан Лене адлы данимаркалы диндашымла аилә гурдум. Нөвбәти ил беш өвладымызын илки, Ҹејн дүнјаја ҝәлди. Мән һәмчинин Фулһам јығынҹағында үстүнлүкләр әлдә етдим. Лененин сәһһәти зәиф олдуғу үчүн бир мүддәт сонра иглими исти олан әразијә көчмәк лазым ҝәлди вә беләҹә, 1967-ҹи илдә Австралијанын Аделаида шәһәринә көчдүк.\nАделаидадакы јығынҹағымызда аһыл јашлы 12 мәсһолунмуш гардаш вар иди. Онлар тәблиғ хидмәтиндә фәал иштирак едирдиләр. Биз руһани фәалијјәтә тез гајнајыб-гарышдыг.\n1979-ҹу илдә бизим бешинҹи өвладымыз, Даниел дүнјаја ҝәлди. О, Даун синдрому илә доғулмушду * вә чох јашајаҹағына үмид јох иди. Ҝүнү бу ҝүн дә мәнә бу һагда данышмаг олдугҹа чәтиндир. Онун гајғысына галмаг үчүн бүтүн ҝүҹүмүзү сәфәрбәр етмишдик, үстәлик диҝәр дөрд өвладымызы да диггәтдән кәнар гојмамаға чалышырдыг. Үрәјиндә ики дәлик олдуғу үчүн бәзән Даниел оксиҝен чатышмазлығындан ҝөмҝөј олурду вә тез ону хәстәханаја апарырдыг. Сәһһәтинин пис олмасына бахмајараг, оғлумуз чох зәкалы вә истиганлы иди. О һәмчинин Јеһованы чох севирди. Јемәкдән әввәл аиләликҹә дуа едән заман Даниел балаҹа әлләрини бир-биринә сыхыр, башыны ашағы әјир вә үрәкдән «Амин!» дејирди. Јемәјини јалныз бундан сонра јејирди.\nДөрд јашы оланда Даниелдә кәскин лејкемија јаранды. Ленејлә мән физики вә мәнәви ҹәһәтдән түкәнмишдик. Әсәбләрим тарыма чәкилмишди. Бир ҝүн тамамилә пәришан һалда оланда рајон нәзарәтчимиз Неви Бромвиҹ бизә ҝәлди. Һәмин ҝеҹә о, ҝөзүндән јаш сүзүлә-сүзүлә бизи бағрына басды. Һамымыз ҝөз јашына гәрг олмушдуг. Гардаш мәһәббәти вә тәсәлли сөзләри илә гәлбимизи овутду. О, ертәси ҝүн саат бир радәләриндә ҝетди. Чох кечмәмиш Даниели итирдик. Онун өлүмү һәјатымызын ән ағыр фаҹиәси олду. Бунунла белә, кәдәримизә үстүн ҝәлә билдик. Чүнки әминик ки, һеч нә, һәтта өлүм белә, Даниели Јеһованын мәһәббәтиндән ајыра билмәз (Ром. 8:38, 39). Онун јени дүнјада дириләҹәји ҝүнү һәсрәтлә ҝөзләјирик! (Јәһ. 5:28, 29).\nБАШГАЛАРЫНА КӨМӘК ЕТМӘЈИН СЕВИНҸИ\nИки дәфә ҝүҹлү инсулт кечирмәјимә бахмајараг, һәлә дә јығынҹагда ағсаггал кими хидмәт едирәм. Һәјатда јашадыгларым башгаларына, хүсусилә дә, чәтинликләрлә үзләшән инсанлара гаршы даһа шәфгәтли вә мәрһәмәтли олмағы өјрәтди. Чалышырам һеч кәси мүһакимә етмәјим, әксинә, өзүмдән сорушурам: «Онларын дүшүнҹә вә һиссләринин формалашмасында јашадыгларынын һансы тәсири олуб? Онлары дүшүндүјүмү неҹә ҝөстәрә биләрәм? Онлары Јеһованын истәдији кими давранмаға неҹә тәшвиг едә биләрәм?» Јығынҹағымыздакы баҹы-гардашлары зијарәт етмәји чох севирәм. Башгаларына тәсәлли вериб, руһани ҹәһәтдән тәравәт верәндә өзүм дә тәсәлли тапыр вә руһланырам.\nБаҹы-гардашлары зијарәт етмәкдән зөвг алырам\n«Фикирләр мәни чулғајанда мәнә тәсәлли вериб овутдун» дејә Јеһоваја дуа едән мәзмурчунун һиссләри мәнә чох танышдыр (Зәб. 94:19). Јеһова мәнә аиләмдәки чәтинликләр, дини гаршыдурма, кечирдијим руһ дүшкүнлүјү вә депрессија заманы дајаг олуб. О, мәнә әсл Ата кими гајғы ҝөстәриб!\n^ абз. 19 О вахт Пакистан Гәрби Пакистан (инди Пакистан) вә Ҹәнуби Пакистандан (инди Бангладеш) ибарәт иди.\n^ абз. 29 «Ојанын!» журналынын 2011-ҹи ил ијун сајында дәрҹ олунмуш «Даун синдромлу ушаг бөјүтмәк. Чәкилән әзијјәт вә ҝәтирдији мүкафат» (рус) адлы мәгаләјә баха биләрсиниз.


Q=9	C=9	SS=9	LS=0	PS=0	DC=0	LC=0	SD=0	BS=0	G0=6	G1=5	G2=5	DLID=az_RU	BODY=Сионист режими ордусунун һава гүввәләринин командири Амикам Нооркин јени кәшфијјат ПУА-сынын тәгдими мәрасиминдә дејиб ки, Јәмән бу ПУА-нын һәдәфләри сырасындадыр, чүнки Јәмән “Исраил” үчүн бирбаша тәһдид сајылыр.\nА. Нооркин әлавә едиб: “Орион кәшфијјат тәјјарәси икинҹи вә үчүнҹү сырадакы фәалијјәт вә ҹәбһәләр арасы һәрәкәт үчүн үстүнлүк вә габилијјәт јарадыр.”\nСионист ҝенерал вурғулајыб: “Икинҹи сыра о өлкәләрә дејилир ки, Исраиллә һәмсәрһәд дејил, лакин бу режим үчүн бирбаша тәһдид сајылыр. Ираг вә Јәмән кими. Һалбуки, үчүнҹү сыра өлкәләр Иран кими өлкәләрә аиддир.”\nСионист режими ордусу Тәл-Әвивин Јәмән тәрәфдән тәһдид олунмасынын сәвијјәсинә диггәт етмәклә, бу өлкәни икинҹи сырада нәзәрдә тутмушдур. Бу мәсәлә сүбут едир ки, сионистләрин фикринҹә, Јәмән тәһлүкәси, Иран тәһлүкәсиндән даһа чохдур.\n1973-ҹү ил октјабр мүһарибәсиндән бәри Бабул-Мәндәб боғазы сионист режими үчүн нараһатедиҹи тәһлүкәсизлик мөвзусуна чеврилиб. Чүнки Мисир вә Суријанын сионист режимлә мүһарибәси заманы Јәмән бу өлкәләрлә һәмрәјлик нүмајиш етдирәрәк Бабул-Мәндәби сионист режими әлејһинә бағлады.\n686 дәфә бахылыб


Q=4	C=4	SS=0	LS=0	PS=0	DC=2	LC=0	SD=0	BS=2	G0=34	G1=30	G2=10	DLID=az_RU	BODY= вилајәти фәгиһдән мәгсәд нәдир? - Cavablar xəzinəsi - açılmasında məqsəd İslama aid suallara cavab vermək olmuşdur\nSaytın kodu fa220\tArxiv kodu 6653\nӘрәб дилиндә “вәли” сөзүндә үч мәна вар: 1)дост, 2) достлуг,3) көмәкчи. Вилајәт сөзүнә исә бу үч мәнадан әлавә даһа ики мәна вар: 1.Сәлтәнәт вә гүдрәт, 2. Һөкумәт вә рәһбәрлик.\nФигһ термининдә “вилајәт” сөзү ики мәнада ишләнир:\n1. “Мүвәлли әлејһ” (рәһбәри олунан шәхс) өз ишләринин өһдәсиндән ҝәлә билмәсин. Мәсәлән, өлү, дәли, ушаг, вә саир. Бу мәгамларда “вилајәт” сөзү “гәјјумлуг” вә һами мәнасында ишләнир. Бурда мәгсәд фәгәт өз ишләрини өзләри идарә едә билмәјәнләр үзәриндә рәһбәрликдир.\n2. Рәһбәрлик олунан шәхс өзүнү ишләрини идарә етмәк габилијјәти вардыр. Бунунла белә бәзи ишләр вар ки диҝәринин һамичилијнә вә вилајәтинә дә еһтијаҹ вар.бу мәнада вилајәт јәни, ҹәмијјәтин ишләринин идарәси кими мәна олунур ки бу да һәмин сијаси вилајәтдир.\n“Вилајәт” сөзү әрәб дилинин лүғәтиндә “вәлјун” көкүндән олуб бүтүн лүғәтчиләрин етирафына ҝөрә јалныз бир мәнадә, о да “јахын” мәнасдыр. Бундан әлавә, әрәб дилиндә “вәли” сөзүндә исә үч мәна вар: 1)дост, 2) достлуг,3) көмәкчи. Вилајәт сөзүнә исә бу үч мәнадан әлавә даһа ики мәна вар: 1.Сәлтәнәт вә гүдрәт, 2. Һөкумәт вә рәһбәрлик. Фарс дилиндә дә “вәли” сөзү, дост, көмәкчи, саһиб вә һафиз мәналарында ишләниб. Һәмчинин, вилајәт сөзү дә һөкумәт вә рәһбәрлик мәнасындадыр.\n“Вилајәт” термини фәгиһ барәсиндә ишләнәндә ондан мәгсәд, ҹәмијјәтин рәһбәри вә идарәси нәзәрдә тутулур. Бәзиләри бу мәнадә бир нөв гүдрәт тәләблик вә ағалыг мәнасыны да ахтарырлар вә вәли сөзүнү киминсә үзәриндә рәһбәрин мәхсус гүдрәтинин олмасы кими гәләмә верирләр. Һалбуки рәһбәрликдә мәна, “Сејјидул гөв хадимуһум” јәни, тајфанын башчысы онун хадимидир – мәсәли кими анланмалыдыр. Фәгиһ, ҹәмијјәтин рәһбәрлијини бир хадим вә вәзифә кими өз үзәринә ҝөтүрүр.\n1. “Мүвәлли әлејһ” (рәһбәри олунан шәхс) өз ишләринин өһдәсиндән ҝәлә билмәсин. Мәс, өлү, дәли, ушаг, вә саир. Бу мәгамларда “вилајәт” сөзү “гәјјумлуг” вә һами мәнасында ишләнир. Бурда мәгсәд фәгәт өз ишләрини өзләри идарә едә билмәјәнләр үзәриндә рәһбәрликдир. Бу сәбәбдән рәһбәрлик олунан шәхс мәхсус инсан олуб о вахта кими бу рәһбәрлији гәбул едир ки гүдрәти олмамыш олсун ки бана фигһдә “гасир” дејирләр. Она ҝөрә да белә шәхсләрин нә вахт үзрү арадан ҝетсә фәгиһин онлар үзәриндәки вилајәти дә сона чатыр. Мәслән, дәли ағыллы олса, ушаг һәдди булуға чатса фәгиһин бу саһәдәки гәјјумлуғу да сона чатыр.\n2. Рәһбәрлик олунан шәхс өзүнү ишләрини идарә етмәк габилијјәти вардыр. Бунунла белә бәзи ишләр вар ки диҝәринин һамичилијнә вә вилајәтинә дә еһтијаҹ вар.бу мәнада вилајәт јәни, ҹәмијјәтин ишләринин идарәси кими мәна олунур ки бу да һәмән сијаси вилајәтдир. Доғрудур ки вилајәти олан фәгиһ һәр ики мәнада вилајәти вар. Амма бизим бәһсимиздә вилајәт-фәгиһдән мәгсәд һәман икинҹи мәнадыр. Чүкни, ҹәмијјәтин рәһбәрлијни өһдәсинә алан фәгиһ әслиндә ҹәмијјәтин һәр тәк-тәк фәрдләринә һәтта өзүнә дә рәһбәрлији вардыр. Бу ишин бәзиләринин вилајәт дедикдә, “ҹәмијјәтин ҹәмијјәт олмасы” бахымындан фәгиһин һансыса өлү, ушаг вә ја јетимләр үзәриндәки вилајәти илә мүгајисә етмәләри кими дејилдир. Әксинә, һәр бир ҹәмијјәтә рәһбәр ваҹиб олмасы зәрурәтиндәндир. Әмирәл-мөминин Әли (ә) бујрур: “Һәр бир ҹәмијјәтин истәр јахшы истәрсә дә пис олсун рәһбәри ваҹибдир.” \nБу иҹтимаи бир зәрурәтдир. Һәр јердә ҹәмијјәт тәшкил олунса о ҹәмијјәтин идарәсиндән өтрү рәһбәр сечилмәлидир. Беләликлә, үммәт ичиндә фәгиһ о демәкдир ки, ҹәмијјәти ислам шәниндә олараг ислам һәдәфләринә доғру апарсын. Бу ҹәһәтдән фәгиһин ҹәмијјәтдә вилајәти вардыр вә о вилајәт дә ҹәмијјәтә рәһбәрликдә тәҹәлли тапыр.\n Мәгајисул-луғәт, 6-ҹы ҹилд, сәһ-141, Әл-Гамусул-муһит, сәһ-1732, Әл-Мисбаһул-мунир, 2-ҹи ҹилд, сәһ-396, Әс-Сиһаһ, 6-ҹы ҹилд, сәһ-2528, Таҹул-Әрус, 10-ҹу ҹилд, сәһ-398.\n Бәзи тәһгигатчылар “вәли” сөзүнүн әрәб дилиндә дост мәнасыны инкар етмиш вә бу сөзүн јалныз, “рәһбәр вә сәлтәнәт” мәнасында олдуғуну билдирмишләр. (Әл-Мунтәзири, Дирасәтун фи вилајәтил-фәгиһ вә фигһил-дөвәлул-исламијјә. Сәһ-55)\n Әл-Гамусул-муһит, сәһ-1732, Таҹул-Әрус, 10-ҹу ҹилд, сәһ-398, Әл-Мисбаһул-мунир, 2-ҹи ҹилд, сәһ-396\n Мүһәммәд Муин, Фәрһәнҝи фарси, 4-ҹү ҹилд,5058 вә 5054.\n Мәһди Һаири Јәзди, Һөкумәт вә һикмәт, сәһ-67-177.\n Ислам Пејғәмбәриндән (с) нәгл олунур: “Сејјидул гөв хадимуһум” – (Һәр бир тајфанын башчысы онун хадимидир), Әлламә Мәҹлиси, Биһаррул-Әнвар, 76-ҹы ҹилд, сәһ-273.\n Сүбһи Салеһ, Нәһҹүл-Бәлағә, хүтбә-40, сәһ-82.\n4097 کلیات 2009/11/10\n3921 پیشینه تاریخی ولایت فقیه 2010/02/04\n5330 Təzə kəlam 2007/07/21\n3866 Təzə kəlam 2010/07/03\n14957 Təzə kəlam 2007/07/21\n4432 Təzə kəlam 2008/04/21\n4902 Qədim kəlam\n3946 Əməli əxlaq\n4230 Əhkam və hüquq fəlsəfəsi\n6572 Hədis elmləri\n4754 Nizamlar hüquq və əhkam\n3007 Elektronik ticarət\n3774 Əməli əxlaq